MSC Malaysia kini dikenali sebagai Malaysia Digital – Annuar

Ketika mengumumkannya hari ini, beliau berkata ini penting berikutan MSC Malaysia perlu berkembang sejajar dengan perubahan pesat norma sosioekonomi yang menjadi tindak balas terhadap kemajuan teknologi digital secara berterusan.

“MSC Malaysia diwujudkan bagi memupuk ekosistem serba kondusif yang dipacu oleh pembangunan infrastruktur mewah dan kehadiran syarikat-syarikat teknologi maklumat dan komunikasi (ICT) dalam koridor terbabit,” katanya ketika berucap merasmikan Minggu Ekonomi Digital Malaysia di Ekspo 2020 Dubai, hari ini.

Berkongsi kejayaan inisiatif itu, Annuar berkata MSC Malaysia turut membantu memacu pertumbuhan ekonomi digital negara ini yang pada masa ini menyumbang 22.6 peratus kepada Keluaran Dalam Negara Kasar (KDNK).

Menurutnya, kerajaan telah mengenal pasti ekonomi digital sebagai antara bidang pertumbuhan ekonomi utama Malaysia bagi mencapai pertumbuhan mampan sambil memastikan kemakmuran bersama diraih menerusi agihan adil serta saksama yang merentasi kumpulan pendapatan, etnik serta agama.

Selain itu, kerajaan menerusi Malaysia Digital Economy Corporation (MDEC) akan terus memacu kemajuan ekonomi digital ke arah menjadikan Malaysia sebagai sebuah negara digital yang kompetitif dan hab digital ASEAN, kata beliau.

“Pandemik COVID-19 terbukti menguji kita dalam pelbagai aspek dan mengekang kemampuan untuk berkembang. Namun, pada masa sama, ia turut menjadi pemangkin bagi ekonomi digital, membuka laluan untuk teknologi e-dagang dan Revolusi Perindustrian Keempat (IR4.0) bagi meraih pertumbuhan yang hebat,” katanya.

Annuar berkata, Malaysia juga tidak ketinggalan memanfaatkan gelombang digital, membangunkan ekosistem yang dijana oleh teknologi maju seperti kecerdasan buatan (AS), internet pelbagai benda (IoT) dan Analisis Data Raya.

Merujuk Laporan e-Conomy Asia Tenggara (SEA) oleh Google, Temasek dan Bain & Company, beliau berkata Malaysia mencatatkan sebanyak tiga juta pengguna digital baharu sejak pandemik bermula pada 2020 manakala 81 peratus daripada semua pengguna internet adalah pengguna perkhidmatan digital.

Laporan tersebut mengunjurkan ekonomi internet Malaysia secara keseluruhannya mencecah US$21 bilion dari segi Nilai Dagangan Kasar (GMV) pada 2021 dan seterusnya US$35 bilion menjelang 2025.

Pada awal tahun lepas, Malaysia telah melancarkan Rangka Tindakan Ekonomi Digital Malaysia atau MyDIGITAL iaitu inisiatif bagi memacu transformasi digital dan memacu pertumbuhan ekonomi terbabit.

Ia menawarkan satu kerangka kukuh yang dapat membantu mewujudkan 500,000 peluang pekerjaan dalam ekonomi digital, membantu 5,000 syarikat permulaan atau pemula niaga memulakan operasi dalam tempoh lima tahun berikutnya serta menarik pelaburan baharu bernilai RM70 bilion dalam sektor digital.

Dalam pada itu, Majlis Ekonomi Digital Negara dan Revolusi Perindustrian Keempat (MED4IR) pula telah menubuhkan Pejabat Pelaburan Digital (DIO) bagi kemudahan pelaburan digital di Malaysia.

Sejak memulakan operasi pada April 2021, pihak DIO telah memberi kemudahan pelaburan digital bernilai RM13.1 bilion di Malaysia yang merangkumi projek-projek pusat data manakala RM57.3 bilion projek digital lain kini dalam perancangan.

Sementara itu, Ketua Pegawai Eksekutif MDEC Mahadhir Aziz menyifatkan pelancaran Malaysia Digital dijangka dapat meningkatkan nilai Malaysia bagi menarik pelaburan digital menerusi rangka kerja baharu yang berteraskan tiga komponen utama iaitu ketangkasan, fleksibiliti dan perkaitan atau relevan.

“Kempen ini akan menjadi pemacu bagi melonjakkan ekonomi digital ke tahap baharu selain memupuk masyarakat yang progresif, saksama dan diterajui oleh aspek inovasi yang seiring dengan Matlamat Pembangunan Mampan Pertubuhan Bangsa-Bangsa Bersatu,” katanya.

Minggu Ekonomi Digital tersebut merupakan antara 26 program perdagangan dan perniagaan mingguan dengan tema tertentu yang dianjurkan oleh Pavilion Malaysia bagi acara Ekspo 2020 Dubai. – BERNAMA


Belanjawan 2023: RM250 juta peruntukan promosi sektor pelancongan

Anwar, yang juga Menteri Kewangan, berkata jumlah itu selaras dengan Tahun Melawat Malaysia pada 2025 yang menyasarkan ketibaan 23.5 juta pelancong antarabangsa dan unjuran pendapatan sehingga RM76.8 bilion.

Beliau berkata kerajaan juga akan melaksanakan beberapa projek berkaitan isu pelancongan dan kesesakan jalan raya yang telah menjejaskan lokasi tumpuan pelancong.

“Kerajaan akan membina jalan baharu dari Habu ke Tanah Rata, Cameron Highlands di Pahang dengan kos sebanyak RM480 juta. Menaik taraf Jalan Tun Hamzah ke persimpangan Semabok Lebuh AMJ Daerah Melaka Tengah dengan kos sebanyak RM300 juta.

“Membina jalan dan jambatan Sungai Sepang bagi menghubungkan Bukit Pelandok, Port Dickson dan Sungai Pelek, Sepang dengan kos projek RM160 juta,” katanya ketika membentangkan Belanjawan 2023 di Dewan Rakyat hari ini.

Perdana Menteri berkata kerajaan juga akan menambah baik kemudahan jaringan lebuh raya ke Pengerang, Johor melalui pembinaan lorong memotong di Senai Desaru Expressway.

“Kerajaan juga bersetuju melaksanakan projek naik taraf Lebuhraya Utara Selatan dari Yong Peng Utara ke Senai Utara-Fasa 1, Johor daripada empat kepada enam lorong dengan kos RM525 juta secara berfasa,” katanya.

Kerajaan Perpaduan yang diterajui Anwar membentangkan Belanjawan 2023 yang memperuntuk RM388.1 bilion, dengan RM289.1 bilion untuk belanja mengurus dan RM99 bilion belanja pembangunan termasuk RM2 bilion simpanan luar jangka. – BERNAMA


PRU15: Senarai bakal calon BN bagi kerusi Parlimen di Semenanjung

KUALA LUMPUR, 1 Nov – Berikut adalah senarai bakal calon Barisan Nasional (BN) bagi kerusi Parlimen di Semenanjung pada Pilihan Raya Umum ke-15 (PRU15) yang diumumkan Pengerusi BN Datuk Seri Dr Ahmad Zahid Hamidi di Pusat Dagangan Dunia (WTC) di sini malam ini:


Pakar bius maut kemalangan di Batu Pahat

BATU PAHAT 22 Mei – Seorang doktor pakar anestesia dan penjagaan kritikal di Hospital Pantai Batu Pahat di sini, maut selepas kereta yang dipandunya terbabas dan bertembung dengan sebuah kenderaan pelbagai guna (MPV) di Km 2, Jalan Kluang-Batu Pahat, pagi tadi.

Ketua Polis Daerah Batu Pahat Asisten Komisioner Ismail Dollah berkata dalam kejadian 9 pagi itu, Dr Noor Zairul Muhamad, 50, disahkan meninggal dunia di tempat kejadian akibat kecederaan parah manakala pemandu MPV cedera di bahagian kepala dan dibawa ke Hospital Pantai Batu Pahat untuk rawatan lanjut.

“Berdasarkan siasatan awal, kereta jenis Porsche Coupe yang dipandu doktor berkenaan dari arah Batu Pahat menuju ke Sri Gading, hilang kawalan lalu melanggar tiang lampu di batu penghadang tengah jalan.

“Kereta terbabit kemudiannya terbabas memasuki laluan bertentangan dan bertembung dengan sebuah MPV jenis Toyota Vellfire yang dipandu seorang lelaki berusia 31 tahun,” katanya dalam kenyataan di sini hari ini.

Ismail berkata mayat mangsa dibawa ke Unit Perubatan Forensik, Hospital Sultanah Nora Ismail di sini untuk bedah siasat dan kes berkenaan disiasat mengikut Seksyen 41(1) Akta Pengangkutan Jalan 1987.

Sementara itu, Ketua Balai Bomba dan Penyelamat Penggaram Penolong Kanan Penguasa Bomba Saifulle Idris berkata sebaik menerima panggilan kecemasan, 16 anggota dengan beberapa jentera termasuk Fire Rescue Tender (FRT) dan Unit Bantuan Perkhidmatan Kecemasan (EMRS) digegaskan ke lokasi kejadian.

“Mangsa yang tersepit dikeluarkan dengan menggunakan peralatan khas sebelum diserahkan kepada polis dan petugas kesihatan untuk tindakan selanjutnya. Operasi tamat pada 10.23 pagi,” katanya.


Harimau Malaya gagal tebus maruah, tewas 0-4 kepada UAE

KUALA LUMPUR 4 Jun – Kunjungan skuad kebangsaan ke Emiriah Arab Bersatu (UAE) sekali lagi berakhir dengan keputusan memalukan, selepas tewas 0-4 kepada pasukan tuan rumah pada aksi Kumpulan G pusingan kedua Kelayakan Piala Dunia 2022/ Piala Asia 2023 di Dubai, awal pagi tadi.

Gandingan penyerang prolifik Ali Mabkhout dan Fabio De Lima, masing-masing meledak dua gol untuk melengkapkan kejayaan UAE di Stadium Zabeel, Dubai, sekali gus melakar kemenangan kedua skuad ‘The Whites’ itu ke atas skuad kebangsaan, dalam saingan kempen kelayakan itu.

Pada aksi tersebut, Ketua Jurulatih Tan Cheng Hoe bukan sahaja melihat skuad Harimau Malaya terbaiknya yang dibarisi pemain naturalisasi dan pemain kacukan terbaru negara bergelut dengan tahap kecergasan, malah mereka gagal mencapai keserasian sepanjang 90 minit permainan.

Perbezaan ketara antara kedua-dua pasukan jelas dapat dilihat, apabila skuad kebangsaan lebih pasif seawal minit pertama permainan, berbanding UAE yang tampil lebih berkeyakinan di segenap bahagian dengan menyajikan permainan tersusun.

Aksi longlai skuad kebangsaan itu dihidu UAE, untuk mencipta beberapa gerakan menarik sehingga memaksa penjaga gol Mohd Farizal Marlias bekerja keras menyelamatkan beberapa percubaan berbahaya, termasuk menepis rembatan Khalil Ibrahim pada minit ketujuh, dalam situasi satu lawan satu.

Ali yang meledak dua gol untuk membantu UAE mengatasi Malaysia 2-1 di Stadium Nasional, Bukit Jalil pada September 2019, terus menjadi mimpi ngeri barisan pertahanan negara, apabila dengan mudah melepasi kawalan Mohd Aidil untuk meledak gol pembukaan pada minit ke-19.

Malaysia setidak-tidaknya mampu mengikat keputusan pada separuh masa pertama, namun tandukan pemain naturalisasi terbaru negara Guilherme De Paula, yang tidak dirantai dalam kawasan kotak penalti jauh tersasar.

Kebuntuan dalam mencipta serangan selepas rehat memaksa Cheng Hoe membuat dua pertukaran dengan membawa masuk Muhammad Syafiq Ahmad dan pemain muda Luqman Hakim Shamsudin, namun gagal memainkan impak sebaliknya hanya Mohd Farizal terus diuji, dengan asakan bertali arus UAE.

Selepas bertindak cemerlang menyelamatkan gawang negara daripada terus dibolosi, penjaga gol Johor Darul Ta’zim (JDT) itu, akhirnya tewas kali kedua pada minit ke-83 menerusi gol De Lima, sebelum keadaan menjadi lebih parah dengan UAE berjaya menambah dua gol, di penghujung perlawanan.

Ali dan De Lima masing-masing menjaringkan gol kedua peribadi mereka pada masa kecederaan babak kedua, untuk memberikan kemenangan ketiga UAE sekali gus melonjak naik ke kedudukan kedua saingan Kumpulan G, dengan mengumpul sembilan mata.

Sementara Malaysia jatuh ke kedudukan keempat, meskipun turut mengumpul sembilan mata bersama UAE dan Thailand (ketiga), namun hanya dipisahkan perbezaan gol.

Kekalahan kepada UAE ini menyaksikan skuad negara gagal menebus maruah kekalahanan besar 0-10 dalam kunjungan terakhir Malaysia menentang UAE, pada kempen kelayakan lalu pada September 2015.

Dalam pada itu, Thailand dan Indonesia terikat 2-2 dalam satu lagi aksi Kumpulan G, yang berlangsung di Stadium Al Maktoum, Dubai.


Penurunan harga di Kedai Pernama seluruh negara mulai hari ini – Hishammuddin

KOTA KINABALU, 3 Nov – Kementerian Pertahanan melalui Perbadanan Perwira Niaga Malaysia (PERNAMA) menurunkan harga produk jualan di semua 93 rangkaian kedainya di seluruh negara bermula serta-merta hari ini bagi membantu meringankan beban perbelanjaan harian warga pertahanan.

Menteri Kanan Pertahanan Datuk Seri Hishammuddin Tun Hussein berkata menerusi inisiatif berkenaan, penurunan harga yang ditawarkan adalah hingga 48 peratus bagi makanan dan barangan keperluan asas harian manakala hingga 90 peratus bagi keperluan persekolahan anak-anak warga pertahanan.

“Saya juga telah mengingatkan PERNAMA supaya memastikan barangan yang diturunkan harga ini mempunyai stok mencukupi supaya penjimatan ini benar-benar dapat dinikmati oleh warga pertahanan. Kementerian akan memantau perkara ini dari semasa ke semasa,” katanya kepada pemberita selepas melawat PERNAMA di Pangkalan Tentera Laut Diraja Malaysia (TLDM) Sepanggar di sini hari ini.

PERNAMA adalah sebuah perbadanan milik penuh Lembaga Tabung Angkatan Tentera (LTAT) yang ditubuhkan pada 1983 bagi mengendalikan rangkaian kedai runcit di kem-kem Angkatan Tentera Malaysia di seluruh negara untuk menjual barangan pengguna kepada anggota angkatan tentera dan keluarga mereka.

Hishammuddin berkata antara barangan mengalami penurunan harga adalah susu formula bayi yang dijual pada harga RM21.49 iaitu kira-kira RM8.78 lebih murah berbanding harga purata pasaran semasa, tuala wanita RM3.09 (kira-kira RM1.71 lebih murah) dan sardin dalam tin RM6.99 (kira-kira RM1.64 lebih murah).

“Ia sebahagian daripada kira-kira 200 produk jualan di kedai PERNAMA yang diturunkan harga. Dengan pembelian produk-produk ini, warga pertahanan boleh menikmati penjimatan lebih besar terutama apabila mereka membeli produk-produk ini dalam satu troli pembelian,” katanya.

Menurut Hishammuddin, beliau telah memberi masa selama sebulan kepada PERNAMA sejak bulan lepas bagi memperincikan pendekatan agar harga produk di kedai PERNAMA boleh diturunkan lagi.

“Saya juga mengingatkan PERNAMA bahawa tujuan utama mereka berurus niaga dengan warga pertahanan adalah untuk membela kebajikan, bukannya mengaut keuntungan semata-mata. Hari ini inisiatif ini telah dilaksanakan dan saya mewakili kementerian berterima kasih kepada PERNAMA,” katanya.


Tubuh Sekretariat Tahun Melawat Melaka 2024

AYER KEROH – Sekretariat Tahun Melawat Melaka 2024 (TMM2024) akan ditubuhkan bagi menyusun segala persiapan dan program untuk menyambut pelancong tahun depan.

“Dengan adanya sekretariat ini, segala perancangan, susun atur aktiviti dan program serta produk-produk (pelancongan) yang akan diketengahkan akan dibincangkan secara bersama,” katanya kepada Melaka Hari Ini selepas menghadiri Majlis Mesyuarat Kerajaan Negeri (MMKN) di sebuah hotel, di sini, malam tadi.

Dalam pada itu, Abdul Razak memaklumkan pihaknya akan mengadakan pertemuan bersama agensi dan pemain industri terlibat dalam masa terdekat bagi menilai penambahbaikan yang boleh dilakukan dalam sektor pelancongan negeri.


2 juta belia bakal terima kredit e-tunai RM150

Kementerian Kewangan dalam kenyataan hari ini memaklumkan belia yang layak bakal menerima manfaat itu melalui aplikasi e-dompet yang terpilih iaitu BigPay, GrabPay, ShopeePay dan Touch ‘n Go eWallet.

Peniaga perusahaan kecil dan sederhana (PKS) yang belum berdaftar untuk menerima bayaran secara elektronik atau tanpa tunai disaran berbuat demikian dengan penyedia perkhidmatan e-dompet yang terlibat bagi mendapatkan manfaat daripada pelaksanaan inisiatif itu.  – BERNAMA


PKPD di 34 mukim di Selangor ditamatkan

Timbalan Perdana Menteri, Datuk Seri Ismail Sabri Yaakob berkata, kerajaan membuat keputusan itu dibuat selepas mesyuarat Majlis Keselamatan Negara (MKN) hari ini dengan meneliti pembentangan keadaan semasa pandemik oleh Kementerian Kesihatan (KKM).

“Sidang khas MKN telah meneliti pembentangan KKM mengenai situasi semasa dan bersetuju untuk tidak melanjutkan PKPD di semua mukim yang terbabit,” katanya dalam satu kenyataan hari ini.

PKPD dilaksanakan di beberapa mukim di Selangor dan lokaliti tertentu di Wilayah Persekutuan Kuala Lumpur selama 14 hari bermula 3 Julai lalu.

Ia membabitkan mukim merangkumi daerah Petaling (Petaling, Damansara, Sungai Buloh, Bukit Raja), Hulu Langat (Hulu Langat, Ampang, Cheras, Kajang, Semenyih, Beranang) dan Sepang (Dengkil, Labu, Sepang).

Turut terbabit adalah mukim di daerah Gombak (Batu, Rawang, Setapak, Hulu Kelang, Kuang), Kuala Langat (Tanjung 12 (1), Tanjung 12 (2), Teluk Panglima Garang, Morib, Bandar, Jugra, Batu).

Selain itu, mukim di daerah Klang yang terbabit ialah Kapar dan Klang serta Kuala Selangor (Ijok, Bestari Jaya, Jeram), Hulu Selangor (Serendah, Rasa, Ulu Yam, Batang Kali).

Ismail Sabri berkata, selain Selangor, PKPD di beberapa lokaliti di Kedah, Sabah dan Pulau Pinang juga ditamatkan esok, manakala satu lokaliti di Negeri Sembilan pada lusa.

“Di Kedah, PKPD yang bermula 4 Julai lalu di Kilang Jimat Jaya Sdn Bhd, Kawasan Industri Ringan Bukit Makmur dan Asrama Pekerja, Kuala Muda Kedah akan ditamatkan pada 17 Julai 2021.

“Di Sabah, PKPD di Kampung Emas, Kota Belud; Kampung Iban Kuala Nansang, Tawau dan Kampung Babagon, Penampang akan tamat pada 17 Julai 2021,” katanya.


TNB Bills: Consumer can lodge claims with TTPM

PUTRAJAYA 16 Jun – Consumers who are not satisfied with the increase in their electricity bill during the movement control order (MCO) period can file their claims at the Tribunal for Consumer Claims Malaysia (TTPM).

Deputy Domestic Trade and Consumer Affairs Minister Datuk Rosol Wahid said besides lodging complaints to Tenaga Nasional Berhad (TNB) and the Energy Commission, consumers have another alternative to file their case with TTPM for a fee of only RM5.

“The issue of high electricity bill during the MCO has come to our attention. We noticed that many consumers have expressed dissatisfaction, ” he told Bernama here on Tuesday (June 16).

He added that the TTPM has received two claims so far, including one on the extraordinary spike of electricity bill, filed on June 5.

The increase in electricity bill has been seriously discussed by the consumers in the social media, and many have shared their frustrations with current electricity charges.

TTPM was established on Nov 15,1999, to serve as an alternative channel for consumers to claim compensation regarding purchase of products or services, and the cases can be resolved within 60 days.

The tribunal also enables consumers to seek redress not exceeding RM50,000 for the purchase of products and services, which are not as advertised.


Kerajaan rangka pelan pascabanjir baik pulih kediaman

GADEK 9 Jan. – Ribuan mangsa banjir yang mengalami kerugian akibat banjir akan dibantu menjalani kehidupan normal melalui pelan pasca banjir yang sedang dirangka ketika ini.

Menteri di Jabatan Perdana Menteri Datuk Seri Mohd Redzuan Yusof menjelaskan, pelan berkenaan membabitkan anggota pelbagai agensi kerajaan yang bakal membantu mangsa banjir membersihkan kediaman selain memberi pampasan kerugian akibat kehilangan tempat tinggal dan kerosakan harta benda.

Katanya, setakat ini ada kira-kira 12,000 anggota pelbagai agensi kerajaan, termasuk anggota Angkatan Pertahanan Awam (APM) dan Angkatan Tentera Malaysia (ATM) membantu mangsa banjir di pusat pemindahan sementara (PPS) dan pelan bagi membantu mangsa banjir selepas banjir, sudah disediakan.

“Kita menyediakan 5,000 PPS tetapi yang beroperasi setakat ini hanya 452 dan sudah pastilah banjir menyebabkan ada yang kehilangan tempat tinggal dan kerosakan harta benda.

“Semua itu akan kita nilaikan untuk kita berikan pampasan kerugian dan pada masa yang sama kita turut menyediakan anggota pelbagai agensi untuk membantu mangsa banjir membersihkan kediaman mereka,” katanya selepas menyampaikan sumbangan pakaian dan peralatan persekolahan pada program Kembali ke Sekolah di Balai Raya Genun, Gadek di sini hari ini.

Beliau berkata, bantuan pasca banjir penting bagi membolehkan mangsa banjir memulakan kehidupan dalam keadaan serba kekurangan akibat mengalami kerugian seumpama itu.

Mohd Redzuan juga berkata, beliau sedia memberikan khidmat jika ditawarkan jawatan Bendahari Perikatan Nasional (PN) di peringkat pusat dan yakin mampu melicinkan pentadbiran parti.

Mengenai pembabitannya dalam Parti Pribumi Bersatu Malaysia (BERSATU) Bahagian Masjid Tanah, beliau berkata, beliau juga bersedia memberikan khidmat berdasarkan posisinya sebagai ‘ex-officio.’

Mohd Redzuan adalah pengasas BERSATU Melaka dan pernah menerajui kepemimpinan BERSATU Bahagian Masjid Tanah sebagai Ketua Penaja parti berkenaan pada 2018.


‘Lega boleh terus berniaga’

PADANG TEMU 24 Mei – Keputusan kerajaan mengetatkan prosedur operasi standard (SOP) Perintah Kawalan Pergerakan (PKP) 3.0 dan bukan melaksanakan PKP sepenuhnya nyata memberi kelegaan buat perniaga kecil apabila sektor ekonomi dibenarkan terus beroperasi.

Biarpun waktu operasi perniagaan antaranya bagi pusat beli-belah, kedai serbaneka, gerai dan dobi pula dihadkan dari 8 pagi hingga 8 malam sahaja berbanding 6 pagi hingga 10 malam sebelum ini dan berkuat kuasa 25 Mei hingga 7 Jun depan, ia disambut dengan kesyukuran.

Peniaga, Musa Aji, 53, ketika ditemui meluahkan rasa syukur apabila kerajaan prihatin dengan rintihan peniaga yang bergantung kepada pendapatan harian perniagaan.

“Sekarang rasa lega sangat, biarpun waktu dipendekkan dari 8 pagi hingga 8 malam, jadi lepas ni kita kena keluar awal untuk pergi beli barang niaga,” katanya yang berniaga di Taman Pertam Jaya.

“Nak bandingkan PKP 1.0, lebih baik PKP 3.0 sebab kita boleh berniaga walaupun 8 pagi sampai 8 malam, dulu nak cari makan pun susah tapi sekarang okay lah.

“Waktu niaga singkat pun tiada masalah sangat cuma bila waktu orang bekerja jam 8 pagi, jadi macam kita peniaga kecil nak buka awal tak boleh jadi sukar sikit lah.

“Ikutkan terkesan memang ada, dulu orang boleh makan di kedai sekarang bungkus sahaja, jadi pelanggan yang datang pun kurang,” katanya yang berniaga di Ujong Pasir.

“Saya niaga pau dah lebih lapan bulan sejak PKP 1.0 dilaksanakan, sebagai peniaga alhamdulillah (dibenar beroperasi) sebab kita ni peniaga kecil.

“Jadi sekarang bila diberi peluang untuk berniaga dari 8 pagi hingga 8 malam memang bersyukur, sekurang-kurangnya kita boleh bantu ‘family’ walaupun benda tu tak banyak tapi cukup untuk kita sara keluarga,” katanya kepada MHI.

“Siang orang boleh keluar cari makan atau beli apa-apa saja, malam pula lebih banyak duduk rumah dengan situasi sekarang ni orang lagi takut nak keluar.

“Saya buat dua kerja iaitu siang niaga pau, malam keje ikan bakar di Kandang, sekarang bila kedai makan tak boleh buka tapi diberi pilihan untuk niaga rasa bersyukur dan alhamdulillah,” katanya lagi.

“Nasihat saya kalau rasa nak cuba niaga cuba saja, jangan terlalu harapkan bantuan, cuba usaha untuk diri kita dan keluarga, insya-Allah rezeki itu akan datang sendiri,” katanya lagi.

Semalam, kerajaan mengumumkan sekatan tambahan bagi mengetatkan  SOP PKP 3.0 akan dibuat melalui dua strategi iaitu arahan bekerja dari rumah (BDR) serta mengehadkan waktu operasi perniagaan berkuat kuasa 25 Mei bagi seluruh Semenanjung dan Labuan.


Sultan Ibrahim berkenan kurnia pingat kepada petugas barisan hadapan COVID-19

JOHOR BAHRU 4 Okt. – Sultan Johor Sultan Ibrahim Almarhum Sultan Iskandar hari ini berkenan memperkenalkan Pingat Jasa Dikenang, khusus menghargai pengorbanan petugas barisan hadapan di negeri ini yang berterusan bertungkus-lumus memerangi penularan COVID-19.

Baginda bertitah pingat berserta surat akuan akan dikurniakan kepada penerima terdiri daripada pelbagai jabatan serta agensi yang secara langsung terlibat dalam penugasan.

“Teruskan usaha baik anda semua dan saya harap rakyat jelata terus memberi kerjasama sebaiknya bagi menghalang virus ini daripada terus menular,” titah baginda kepada Royal Press Office (RPO), di sini.

Terdahulu, Sultan Johor berkenan menerima menghadap Yang Dipertua Jumaah Majlis DiRaja Johor Datuk Dr Abdul Rahim Ramli di Pejabat Mados, Istana Bukit Pelangi, hari ini.

Warna riben pada pingat itu terdiri daripada putih, merah dan biru menandakan Bendera Johor, manakala di bahagian belakang, terdapat reka bentuk 10 tangan memegang erat antara satu sama lain menandakan 10 daerah di Johor.

Sultan Ibrahim bertitah pingat berkenaan akan diberikan kepada mereka yang benar-benar layak, yang akan dipilih oleh ketua jabatan atau agensi masing-masing.

“Pingat ini kemudian akan saya sampaikan kepada ketua-ketua jabatan untuk diberikan kepada penerima antaranya Jabatan Kesihatan Johor, polis, tentera, bomba dan lain-lain,” titah baginda lagi.


MINDEF, KDN laksana pelan induk komprehensif kawal sempadan negara

KUALA LUMPUR, 27 Mac – Kementerian Pertahanan dan Kementerian Dalam Negeri (KDN) melaksanakan pelan induk komprehensif bagi mengawal sempadan negara daripada dicerobohi, kata Menteri Dalam Negeri Datuk Seri Hamzah Zainudin.

“Jadi, apabila kita hendak mempertahankan sempadan negara yang sangat besar, kita perlukan semua pihak bekerjasama. Sebab itu, kita laksanakan pelan induk yang komprehensif untuk (menjaga) sempadan (yang melibatkan) Kementerian Pertahanan dan KDN.

“Kita kena bergabung, kita boleh lihat sejak dua tahun lepas di dalam Op Benteng yang dilaksanakan dan ia membuktikan kejayaan gabungan antara kedua-dua kementerian ini,” katanya.

Beliau berkata demikian pada sidang media bersama Menteri Kanan Pertahanan Datuk Seri Hishammuddin Tun Hussein selepas meninjau persiapan pameran Perkhidmatan Pertahanan Asia (DSA) dan Perkhidmatan Keselamatan Kebangsaan (NATSEC) Asia 2022 di Pusat Pameran dan Perdagangan Antarabangsa Malaysia (MITEC) di sini hari ini.

Sementara itu, Hishammuddin berkata perkara yang dirancang antara kedua-dua kementerian itu akan dilapor kepada Majlis Keselamatan Negara yang dipengerusikan Perdana Menteri Datuk Seri Ismail Sabri Yaakob.

“Ia juga melibatkan semua agensi perisikan, Panglima Angkatan Tentera (Jen Tan Sri Affendi Buang) dan Ketua Polis Negara (Tan Sri Acryl Sani Abdullah Sani) dan (ada) perkara yang tidak boleh kita umum tetapi percayalah gandingan dan gabungan yang dilakukan ini akhirnya akan diputuskan hala tujunya oleh pihak yang tertinggi dalam negara kita,” katanya.

Mengulas mengenai DSA, Hamzah berkata ia memberi peluang untuk melihat teknologi baharu dan pada masa sama meninjau kelengkapan serta aset baharu yang boleh dinaik taraf untuk digunakan agensi di bawah kementerian itu.

“KDN ini bukan hanya melibatkan Polis Diraja Malaysia tetapi juga Jabatan Imigresen, Jabatan Pendaftaran Negara dan agensi lain yang sebenarnya sedang menanti untuk aset-aset mereka dinaik taraf,” katanya.

DSA dan NATSEC Asia 2022 yang dijadual bermula esok hingga 31 Mac terbuka kepada delegasi peringkat tinggi, kakitangan kerajaan, profesional dan eksekutif dalam industri pertahanan dan keselamatan serta polis dan agensi penguatkuasaan sahaja.- BERNAMA


Gagal kejar cita-cita jadi doktor tak halang graduan mualaf cemerlang di politeknik

“Tidak dinafikan pada awalnya memang susah untuk saya tetapi dengan bantuan pensyarah serta rakan-rakan setiap semester saya dapat anugerah,” kata penerima Anugerah Kecemerlangan Akademik dan Kokurikulum Ahmad Nur Fitri Bryan Abdullah.

Ahmad Nur Fitri, 23, menerima anugerah itu pada Istiadat Konvokesyen Politeknik Merlimau KE-19, hari ini, yang disampaikan oleh Yang di-Pertua Negeri Tun Seri Setia (Dr) Mohd Ali Mohd Rustam.

Menurut anak kelahiran Kuala Lumpur itu, selepas tamat Tingkatan 5 dia berhasrat untuk menyambung pelajaran dalam bidang perubatan ataupun psikologi namun terpaksa melupakan hasrat itu kerana memikirkan kos pengajian yang tinggi.

“Disebabkan ketika itu tiada tawaran lain jadi saya mengambil keputusan untuk mengikuti juga Diploma Akauntasi walaupun agak merisaukan kerana tiada ilmu.

“Untuk capai apa yang ada hari ini bukan perkara mudah kerana perlu imbangkan akademik serta kokurikulum, kita kena ada usaha jangan cepat berputus asa,” kata Alumni dari Jabatan Perdagangan itu.

Dia yang juga saudara baharu selepas memeluk Islam ketika Tingkatan 4 berkata, walaupun terpaksa menunggu kira-kira dua tahun untuk istiadat konvokesyen, dia bersyukur apabila dapat menghadiri majlis itu secara bersemuka.

“Apa yang saya dapat hari ini juga atas doa emak dan keluarga yang tidak henti-henti mendoakan serta memberi sokongan walaupun saya sudah memeluk Islam,” katanya.

Sementara itu, seorang lagi penerima Anugerah Pelajar Cemerlang Politeknik , Anugerah Khas Siti Nur Ainaa Asmuni, 25, yang juga pelajar Diploma Seni Bina berkata, cabaran yang diberikan oleh kakaknya suatu ketika dulu menjadi pendorong untuknya belajar dan membuktikan kemampuan dirinya.

“Akhirnya hari ini saya dapat buktikan kepada semua, ibu terutamanya, yang saya betul-betul belajar dan ini juga hadiah buatnya kerana tidak henti doakan kejayaan saya ini,” katanya yang juga Alumni Jabatan Kejuruteraan Awam.


PdPR dua minggu selepas cuti Aidilfitri- Radzi Jidin

Sesi pembelajaran itu bermula 16 hingga 27 Mei bagi sekolah kumpulan A (sekolah-sekolah di Johor, Kedah, Kelantan dan Terengganu) dan 17 hingga 28 Mei bagi sekolah kumpulan B (sekolah-sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Kuala Lumpur, Labuan  dan Putrajaya).

Radzi berkata keputusan itu dibuat bagi mengelak risiko jangkitan COVID-19 di sekolah selepas cuti sekolah bagi meraikan perayaan Aidilfitri yang dijadualkan pada 7 hingga 15 Mei bagi sekolah kumpulan A dan 8 sehingga 16 Mei bagi sekolah kumpulan B.

Beliau berkata selepas tempoh PdPR itu, murid dan pelajar akan menyambung cuti penggal yang bermula 28 Mei sehingga 12 Jun bagi sekolah kumpulan A dan 29 Mei sehingga 13 Jun bagi sekolah kumpulan B.

“Ini sesuatu yang baharu kita belajar. Jika tahun lalu ketika perayaan Aidilfitri sekolah tutup ketika itu, jadi kita tidak tahu data selepas raya macam mana.

“Kita khuatir terutama mereka yang akan pulang ke asrama kerana menjangkakan ada jangkitan yang akan didapati dari luar, jadi kita ambil langkah ini untuk mengawal penularan tersebut kerana selepas perayaan pelajar berada di rumah lebih lama,” katanya pada sidang media di sini hari ini.

Radzi berkata pelajar dan murid yang tinggal di asrama sekolah di bawah KPM di seluruh negara turut akan dibenarkan pulang bagi menyambut Hari Raya Aidilfitri dan juga akan melalui PdPR dalam tempoh dua minggu selepas cuti itu.

Sebelum ini, takwim sekolah bagi 2021 menetapkan selepas cuti Aidilfitri, pelajar dan murid perlu hadir semula ke sekolah bagi meneruskan sesi pembelajaran selama dua minggu dan bercuti penggal selepas itu.


Kuat kuasa peraturan untuk ambil tindakan terhadap pengabaian haiwan

PUTRAJAYA, 10 Mei – Beberapa peraturan di bawah Pelan Strategik Kebajikan Haiwan Kebangsaan 2021-2030 termasuk berkaitan pemilikan haiwan bakal dikuatkuasakan bagi membolehkan tindakan undang-undang diambil terhadap mereka yang mengabaikan haiwan milikan.

Ketua Pengarah Perkhidmatan Veterinar Datuk Dr Norlizan Mohd Noor berkata Kod Amalan Kebajikan Haiwan (KAKH) sebelum ini tidak mempunyai ‘legal binding’ atau tidak terikat dengan undang-undang untuk diambil tindakan tetapi hanya sebagai garis panduan untuk pemilik haiwan dalam perihal kebajikan haiwan.

Di bawah peraturan pemilikan haiwan yang bakal dikuatkuasakan kelak, pemilik haiwan boleh diambil tindakan undang-undang sekiranya didapati mengabaikan haiwan milikan mereka termasuk membuang haiwan itu di mana-mana lokasi, katanya.

“Kalau mereka (pemilik haiwan) langgar KAKH yang kita gariskan, kita tidak boleh buat apa-apa. Tetapi dengan peraturan-peraturan yang dikuat kuasa, jika ada aduan kita boleh ambil tindakan undang-undang ke atas mereka,” katanya kepada Bernama di sini.

Pelan Strategik Kebajikan Haiwan 2021-2030 dilancarkan pada April lepas antara lain menggariskan strategi bagi memperkukuhkan penguatkuasaan Akta Kebajikan Haiwan 2015 dan lain-lain perundangan berkaitan, serta pembangunan berterusan untuk memperkukuhkan kebajikan dan kesejahteraan haiwan.

Norlizan berkata Pelan Strategik Kebajikan Haiwan Kebangsaan 2021-2030 itu merupakan kesinambungan daripada dasar dan Pelan Strategik Kebajikan Haiwan Kebangsaan 2012-2020 yang telah pun berakhir.

“Perancangan pembangunan kebajikan haiwan perlu diteruskan untuk memastikan kebajikan haiwan dapat diterap secara berterusan kepada setiap golongan masyarakat di negara ini bermula di peringkat awal pendidikan kanak-kanak,” katanya.

Mengenai pencapaian Pelan Strategik Kebajikan Haiwan Kebangsaan 2012-2020, Norlizan berkata penguatkuasaan Akta Kebajikan Haiwan 2015 di negara ini bermula 1 Julai 2017 adalah lambang kejayaan yang dicapai melalui pelan tersebut.

“Tanpa akta ini, pembangunan kebajikan yang lain sukar dilaksanakan kerana elemen utama dalam sesuatu pembangunan perlu ada peruntukan perundangan yang khusus dan arahan pelaksanaan secara mandatori daripada peruntukan perundangan.

Menurutnya, Jabatan Perkhidmatan Veterinar (DVS) menerima banyak aduan mengenai kes pengabaian dan penganiayaan terhadap haiwan iaitu 768 aduan pada 2020 dan meningkat kepada 1,249 pada tahun lepas, dengan peningkatan ketara diterima bagi aduan melibatkan anjing, kucing, kuda, lembu dan haiwan eksotik.

“Dulu orang tidak berapa kisah tentang pengabaian haiwan, tetapi kini bila sudah ada kesedaran (masyarakat) dan ada saluran untuk melaporkan, ada pula akta yang boleh digunakan, maka secara tidak langsung bertambah juga jumlah aduan yang kami terima,” katanya.


Empat maut, seorang parah dalam kemalangan di NKVE

KUALA LUMPUR, 11 Jun – Empat termasuk dua wanita maut dan seorang lelaki cedera parah dalam kemalangan membabitkan dua kereta di susur keluar dari arah Subang menghala Kelana Jaya di Lebuh Raya Baru Lembah Klang (NKVE) awal pagi tadi.

“Empat mangsa disahkan meninggal dunia di tempat kejadian manakala seorang lagi yang parah diserahkan kepada petugas Kementerian Kesihatan Malaysia untuk tindakan lanjut,” katanya dalam kenyataan hari ini.


Kes baharu COVID-19 catat bawah 15,000

KUALA LUMPUR, 3 April – Jumlah kes baharu COVID-19 di negara ini mencatat angka bawah 15,000 apabila sebanyak 14,692 kes dilapor semalam, menjadikan kumulatif kes dijangkiti wabak itu 4,234,087 kes.

Ketua Pengarah Kesihatan Tan Sri Dr Noor Hisham Abdullah berkata daripada jumlah kes harian itu, 8,557 kes atau 58.24 peratus adalah kategori satu manakala 6,056 kes atau 41.22 peratus merupakan kategori dua.

“Sementara kategori tiga sebanyak 27 kes, kategori empat (19 kes) dan kategori lima (33 kes),” katanya dalam kenyataan mengenai situasi semasa jangkitan COVID-19 hari ini.

Menurut beliau, 663 kes COVID-19 dimasukkan ke hospital semalam dengan 285 kes adalah kategori tiga, empat dan lima manakala selebihnya kategori satu dan dua.

Mengenai kes sembuh, Dr Noor Hisham berkata sebanyak 20,383 kes dilapor semalam menjadikan jumlah kumulatif kes pulih daripada wabak itu kini 3,997,786.

Mengenai penggunaan fasiliti kesihatan khusus bagi kes COVID-19, beliau berkata bagi penggunaan katil ICU di Kuala Lumpur, mencatat peratusan pengisian sebanyak 67 peratus manakala di Selangor merekodkan penggunaan 50 peratus, semalam.

“Tiada negeri yang menunjukkan peratusan pengisian melebihi 50 peratus bagi pengisian katil di Pusat Kuarantin dan Rawatan COVID-19 Berisiko Rendah (PKRC).

Kadar kebolehjangkitan COVID-19 atau nilai Rt dicatatkan di seluruh negara pula adalah 0.85 dengan Selangor masih merekodkan kadar tertinggi iaitu 1.06 sementara Kelantan dan Sabah merekodkan kadar paling rendah dengan masing-masing pada 0.68.


MUFC mahu FAM ‘gantung’ pengadil

KELAB Bolasepak Melaka United (MUFC) akan menghantar surat aduan rasmi kepada Persatuan Bolasepak Malaysia (FAM) berhubung tindakan pengadil menghadiahkan penalti kontroversi kepada Kelab Bolasepak Petaling Jaya City (PJ City FC) di Stadium MBPJ, malam tadi.

Ketua Pegawai Eksekutif MUFC Datuk Mohd Saiful Mat Sapri berkata, menerusi surat itu juga pihaknya meminta badan induk bola sepak negara menggantung pengadil perlawanan, Mohd Fairuzi Mat Desa kerana membuat satu keputusan yang bukan sahaja mengecewakan malah hampir sahaja memberikan kekalahan pertama skuad Hang Tuah musim ini.

“Kita berharap FAM akan mengambil tindakan keras yang sewajarnya kepada pengadil tersebut agar perkara ini tidak akan berulang di perlawanan lain di masa akan datang.

“Ia mungkin tidak akan mengubah keputusan, tetapi sekurang-kurangnya kami mahu ia memberi pengajaran kepada pengadil lain agar tidak membuat keputusan yang tidak sewajarnya,” katanya kepada Melaka Hari Ini.

Aksi di Petaling Jaya semalam menjadi buah mulut peminat bola sepak tanah air selepas video pengadil menghadiahkan sepakan penalti ‘misteri’ kepada PJ City FC tular di laman sosial.

Ulang tayang menunjukkan tiada kekasaran dilakukan Kumaahran terhadap pemain gantian, Ahmad Khairil Anuar Ahmad Zamri atau lebih dikenali ‘Beto’, namun pengadil kekal dengan pendirian untuk meneruskan sepakan penalti itu dan sekali gus membuat tuan rumah berada di depan ketika perlawanan hanya berbaki empat minit lagi.

Semangat juang yang ditunjukkan pemain MUFC bagaimanapun membuatkan pasukan berpuas hati dengan satu mata apabila berjaya mengikat kedudukan beberapa saat sebelum wisel penamat.

“Selepas penalti tersebut, nampaknya itulah yang membakar semangat Melaka dan alhamdulillah pujian harus diberikan kepada pemain kerana mereka telah berusaha mencari gol hingga wisel penamat.

“Walaupun gol itu hadir tatkala perlawanan hampir tamat, namun bagi saya itu sudah cukup melegakan kerana satu mata itu sudah cukup baik daripada tiada mata lagsung diperolehi dalam perlawanan ini.

“Apapun, saya berharap pemain-pemain saya akan lebih berdisiplin selepas ini agar situasi sama ketika aksi bertemu PJ City FC ini tidak akan berulang lagi,” ujarnya.


Ifedayo bukan ‘loan’ JDT

KELAB Bolasepak Melaka United (Melaka United FC) menafikan laporan sebuah akhbar tempatan mengaitkan pemain import Ifedayo Olusegun sebagai pemain pinjaman dari Kelab Johor Darul Ta’zim (JDT).

Ketua Pegawai Eksekutif Melaka United FC Datuk Wira Justin Lim menegaskan kenyataan tersebut sebagai tidak tepat dan diputarbelitkan daripada kenyataan Pemangku Ketua Jurulatih Mohd Asri Ninggal.

“Berhubung laporan mengenai penyerang Melaka United FC, Ifedayo Olusegun bertajuk ‘Mat Yo’ ganti Ifedayo dalam laporan akhbar Harian Metro pada Jumaat, 1 Julai (semalam) yang mendakwa Ifedayo adalah pemain pinjaman dari kelab Johor Darul Ta’zim (JDT) yang telah tular di media-media sosial.

“Melaka United FC dengan ini ingin menegaskan laporan berkenaan adalah tidak tepat dan telah diputarbelitkan daripada kenyataan sebenar oleh Pemangku Ketua Jurulatih, Mohd Asri Ninggal.

“Kami ingin menegaskan bahawa Ifedayo adalah pemain yang berkontrak penuh bersama Melaka United FC sejak awal musim ini dan bukan berstatus pinjaman dari JDT seperti dua lagi pemain iaitu Fadhli Shas dan Syazwan Andik,” katanya dalam satu kenyataan hari ini.

Beliau mewakili kelab turut meluahkan rasa kesal terhadap laporan tidak benar itu yang memberi impak negatif kepada imej kelab menjelang pertemuan kedua-dua pasukan malam ini.

“Secara peribadi, saya juga kesal dengan beberapa laporan negatif, tidak benar serta tiada bukti kukuh yang sering dilemparkan kepada kelab bolasepak Melaka United.


Penghuni banglo berdepan detik cemas tanah runtuh

KUALA LUMPUR, 15 November – Tiga sekeluarga berdepan detik cemas apabila banglo yang didiami mereka di Taman Halaman di sini, ditimpa tanah runtuh menyebabkan sebahagian dinding bahagian belakang rumah itu roboh.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 2.30 pagi tadi dan mengerahkan jentera dengan kekuatan tujuh anggota ke lokasi kejadian.

Beliau berkata bomba mendapati kejadian tanah runtuh berlaku di bahagian belakang banglo lima tingkat itu dan terdapat tanah dan batuan dari cerun bukit menimpa serta merobohkan dinding bahagian dapur di tingkat satu dan bilik tidur di tingkat dua.


Melaka perkenal pandu lalu makanan percuma

SERI NEGERI 7 Julai – Bahagian Promosi Pelancongan (BPP) Melaka bakal menyalurkan bantuan makanan secara pandu lalu menerusi program ‘laluan kulinari pelancongan’dalam masa terdekat.

Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, inisiatif itu akan dilaksanakan di kesemua enam parlimen, setiap satu dibekalkan dengan 300 pek makanan.

“Ia akan dilaksanakan di enam parlimen yang mana terdapat lorong atau laluan tertentu khususnya dalam kawasan pelancongan utama di negeri ini.

Beliau berkata demikian kepada MHI selepas pelancaran Kempen Promosi Melaka E-Bazar ‘Buy Now, Travel Later’ di pejabatnya di Seri Negeri hari ini.

“Rakyat Malaysia khususnya di Melaka boleh membayar pada kadar yang rendah iaitu RM5 dan boleh menerokai produk pelancongan di negeri ini,” katanya lagi.


Sempat dengar isteri sebut Allahuakbar sebelum dirempuh

Demikian diceritakan Mohd Nazri Hamid, 44, mengenai kejadian kemalangan yang meragut nyawa isteri serta tiga anaknya di Kilometer 2 Jalan Lebu-Mempaga, Bentong, Pahang petang semalam.

Kenderaan pelbagai guna (MPV) Toyota Vellfire yang dinaiki mereka sekeluarga dirempuh sebuah pacuan empat roda Nissan Navara yang dipercayai melanggar lampu isyarat merah dan kejadian itu menyebabkan guru Bahasa Inggeris Sekolah Kebangsaan (SK) Aring, Gua Musang, Raihan Mohamad, 43, serta tiga anaknya iaitu Ahda Dalili Mohd Nazri, 14, Ahmad Muaz, 7, dan Ahda Imtinan, 4, maut.

Mohd Nazri, yang juga seorang guru di sekolah sama berkata ketika kejadian, mereka sekeluarga dalam perjalanan dari rumah di kuarters kediaman guru di sekolah itu pada pukul 10 pagi menuju ke Kuala Lumpur untuk menghadiri kenduri anak saudara kepada Allahyarham isterinya di Kajang yang akan berlangsung pada hari ini.

Menurutnya, perjalanan itu turut diiringi abang iparnya yang menaiki kereta jenis Mitsubishi Pajero bersama dua anaknya lagi Ahda Fasihah, 11, dan Ahmad Awaz, 12, yang terselamat dalam kejadian itu.

“Ketika tiba berhampiran lencongan di Sungai Koyan, ada sebuah treler terbalik sekali gus membuatkan perjalanan tergendala sekitar 30 minit. Selepas itu, saya meneruskan perjalanan untuk ke Karak-Kuala Lumpur dan ketika itulah kenderaan yang dipandu saya dirempuh oleh sebuah pacuan empat roda Nissan Navara yang dipercayai melanggar lampu isyarat merah.

“Kejadian itu menyebabkan isteri dan tiga anak kami tercampak keluar dari kenderaan…saya tidak sempat berbuat apa-apa dan tidak nampak kehadiran kenderaan itu di hadapan kereta kami,” ujarnya sebak ketika ditemui pemberita di Tanah Perkuburan Islam Mukim Panchor, Pengkalan Chepa, di sini hari ini.

Jenazah empat beranak yang maut dalam kejadian itu dikebumikan dalam satu liang lahad di tanah perkuburan tersebut pada 9.50 pagi tadi.

Terdahulu, jenazah tiba dengan van jenazah pada 8.30 pagi dan disembahyangkan di Masjid As-Siddiqin, Panchor di sini yang diimamkan oleh suami mangsa. – BERNAMA


Banjir: Sedikit peningkatan mangsa di PPS beberapa negeri pagi ini

KUALA LUMPUR, 22 Dis – Situasi semasa bencana banjir yang memasuki hari keenam sejak melanda negara 17 Dis lepas, dilihat semakin baik berikutan peningkatan mangsa di pusat pemindahan sementara (PPS) tidak begitu mendadak pada pagi ini berbanding semalam.

Negeri yang mengalami peningkatan jumlah mangsa di PPS adalah Pahang, Selangor, Negeri Sembilan dan Perak, manakala Melaka kekal serta Kelantan terus mencatatkan penurunan.

Bagaimanapun, Kementerian Alam Sekitar dan Air (KASA) semalam memaklumkan paras air sungai di beberapa negeri yang terlibat banjir masih berada pada paras amaran dan waspada, kecuali di beberapa kawasan di Pahang yang menunjukkan trend menaik dan paras bahaya.

Di PAHANG, aplikasi Info Bencana Jabatan Kebajikan Masyarakat (JKM) melaporkan jumlah mangsa banjir pagi ini seramai 42,529 orang di 281 PPS di semua daerah kecuali Rompin dan Cameron Highlands.

Beberapa sungai utama juga masih melebihi paras bahaya dengan trend menaik seperti di beberapa lokasi di Sungai Pahang termasuk Water Front Bera, Lubuk Pasu (Temerloh), Lubuk Paku (Maran) dan Kuala Sungai Chini (Pekan).

Jabatan Meteorologi Malaysia (MetMalaysia) pula meramalkan cuaca di sesetengah kawasan di Bera dan Bentong hujan pagi ini, manakala di daerah lain cuaca baik sebelum ribut petir dijangka berlaku di sesetengah kawasan pada sebelah petang.

Sementara itu, pemegang konsesi lebuh raya utama di Pahang, ANIH Bhd melaporkan laluan Bentong ke Karak di Lebuhraya Kuala Lumpur-Karak dan laluan Chenor ke Karak di Lebuhraya Pantai Timur Fasa 1 (LPT1) belum boleh dilalui bagi kedua-dua arah.

Jumlah mangsa banjir di SELANGOR pula berlaku sedikit peningkatan pada pagi ini iaitu seramai 23,633 orang daripada 6,422 keluarga berbanding 23,375 orang daripada 6,349 keluarga pada malam tadi, melibatkan 128 PPS.

Selain itu, Ibu Pejabat Polis Kontinjen Selangor memaklumkan 15 jalan raya termasuk lima lorong masih ditutup bagi laluan kenderaan setakat 4 pagi tadi, melibatkan sembilan Ibu Pejabat Polis Daerah (IPD) negeri ini.

Penutupan jalan itu membabitkan Ibu Pejabat Polis Daerah (IPD) Subang Jaya dengan lima jalan; masing-masing dua di IPD Petaling Jaya dan Kuala Selangor; manakala satu jalan ditutup masing-masing di IPD Kuala Langat, Sepang, KLIA, Hulu Selangor, Shah Alam dan Sabak Bernam.

Di NEGERI SEMBILAN, Pengarah Angkatan Pertahanan Awam Malaysia (APM) negeri Lt Kol (PA) Mohd Syukri Madnor berkata mangsa banjir setakat 8 pagi tadi adalah 329 orang daripada 89 keluarga di lima PPS bagi daerah Seremban dan Jelebu, iaitu meningkat seorang mangsa berbanding malam tadi.

Jurucakap APM dan Sekretariat Jawatankuasa Pengurusan Bencana Perak berkata cuaca di lokasi banjir mendung selepas hujan renyai pada awal pagi tadi dan banjir dikhuatiri lebih buruk sekiranya hujan lebat berterusan.

Bagaimanapun paras semasa air di Sungai Bidor, Hilir Perak menurun kepada paras amaran iaitu 3.43 meter (m) berbanding semalam yang melepasi paras bahaya iaitu 3.80m.

Sementara itu, Ketua Polis Daerah Kuala Kangsar ACP Omar Bakhtiar Yaacob berkata banjir di Kampung Talang, Kuala Kangsar malam tadi mula surut dan bunyi siren yang dikeluarkan pihak bomba sebagai peringatan untuk penduduk berjaga-jaga berikutan kawasan itu dinaiki air.

Di MELAKA pula, jumlah mangsa banjir kekal 165 mangsa daripada 41 keluarga setakat 8 pagi ini, kata Pengarah Angkatan Pertahanan Awam Melaka Lt Kol (PA) Cuthbert John Martin.

Dalam pada itu, KELANTAN menunjukkan penurunan jumlah mangsa banjir setakat 8 pagi ini melibatkan 2,500 orang berbanding 2,617 orang semalam, dengan 15 PPS dibuka di dua jajahan iaitu 10 di Pasir Mas dan lima di Kuala Krai, menurut Sekretariat Pengurusan Bencana dan Operasi APM Kelantan Zainuddin Hussin.

Portal rasmi info banjir Jabatan Pengairan dan Saliran (JPS) melaporkan hanya dua sungai utama berada pada paras bahaya melibatkan jajahan Pasir Mas iaitu Sungai Golok di Rantau Panjang merekodkan bacaan 9.53m dan Sungai Kelantan di Rantau Panjang (9.47m).- BERNAMA


Sambutan Krismas masyarakat Portugis meriah

BANDA HILIR 25 Disember – Selepas dua tahun tidak disambut secara terbuka ekoran pandemik COVID-19, perayaan Krismasdi Perkampungan Portugis, di sini, berlangsung dengan penuh kemeriahan.

Tinjauan Melaka Hari Ini di perkampungan tersebut dapat melihat dan merasai kemeriahan perayaan Hari Natal yang jatuh pada tanggal 25 Disember setiap tahun.

Jika sebelum ini tiada sebarang hiasan dibuat oleh penduduk namun pada tahun ini setiap rumah dihias dengan pokok Krismas dan patung santa claus.

Tidak kurang juga meriahnya di kawasan sekitar perkampungan itu yang turut dihias dengan pokok Krismas dan ucapan dalam bahasa Portugis lama iaitu Bong Natal yang menarik perhatian pengunjung.

Menurut Jawatankuasa Pembangunan dan Keselamatan Kampung (JPKK) Perkampungan Portugis, Marina Linda Danker, 56, sambutan Krismas tahun ini lebih bermakna buat lebih 140 keluarga berbangsa Portugis yang tinggal di situ.

“Kemeriahan dapat dirasai apabila tahun ini lebih ramai saudara mara yang tinggal di luar negara pulang ke kampung halaman dan aktiviti ziarah-menziarahi dapat dilakukan tanpa perlu hadkan pengunjung seperti tahun lalu.

“Sambutan Hari Natal di Kampung Portugis sememangnya akan meriah disambut pada setiap tahun, seperti malam tadi hampir 10,000 pengunjung hadir meraikan ambang Krimas di Pentas Utama Perkampungan Portugis.

“Perayaan kali ini tambah lebih bermakna lagi apabila ramai anak-anak yang tinggal dan bekerja di luar negara dapat berkumpul bersama. Kalau boleh lihat hampir setiap rumah dalam perkampungan ini menghiasi rumah mereka untuk sambutan Hari Natal hari ini,” katanya ketika ditemui di rumahnya di Perkampungan Portugis, di sini, hari ini.

Sementara itu, Moses Hendricks, 60, yang tinggal berdua bersama ibunya, Magaret Hendricks, 88, berkata tidak banyak perbezaan antara masyarakat serani berketurunan Portugis di Melaka dengan penganut Kristian di negeri lain.

Sebagaimana masyarakat lain di negara ini, katanya, sambutan Krismas bermula dengan upacara keagamaan di gereja sebelum berkunjung ke rumah sanak saudara terdekat.

“Apa yang membezakan sambutan Krismas kita dengan yang lain, ialah juadah yang wajib disajikan oleh masyarakat Portugis pada setiap Krismas iaitu Kari Ayam Debble dan beberapa lagi sajian Portugis lain.

“Manakala hiasan-hiasan ini kita akan menggunakan perhiasan pada perayaan lepas, tapi sudah dua tahun tiada perhiasan, tahun ini kita hias lebih sikit, ‘balas dendam’ dalam menghias.

“Untuk hiasan, saya sanggup berhabis duit, ini kerana ramai namun saudara mara yang datang pasti akan bergambar dengan hiasan menarik sempena perayaan Krismas, tidak kurang juga pengunjung yang ingin bergambar,” katanya.


Mangsa tikam Hospital Selayang diberi rawatan terbaik – Dr Zaliha

KUALA LUMPUR, 15 Feb – Kementerian Kesihatan akan memastikan lelaki yang cedera ditikam seorang pesakit mental di Hospital Selayang, di sini semalam diberikan rawatan terbaik.

Menteri Kesihatan Dr Zaliha Mustafa berkata beliau bersama Pengarah Kesihatan Selangor Datuk Dr Sha’ari Ngadiman dan Pengarah Hospital Selayang Dr Afidah Ali serta pasukan doktor yang merawat mangsa telah bertemu keluarga mangsa.

“Ini bagi menjelaskan keadaan yang berlaku termasuk usaha-usaha yang dilakukan dalam memastikan pesakit diberikan rawatan yang terbaik,” katanya dalam catatan di Twitter beliau, hari ini.

Selain itu, Dr Zaliha berkata status terkini pesakit juga akan dilaporkan dari semasa ke semasa kepada keluarga dan insiden sedang disiasat pihak berwajib.

Terdahulu, Ketua Pengarah Kesihatan Tan Sri Dr Noor Hisham Abdullah dalam ciapan di Twitter berkata kejadian tikaman itu dilakukan oleh seorang pesakit mental yang dibawa ke hospital oleh polis.


Guru wanita rugi RM48,000 jadi mangsa ‘love scam’

Ketua Jabatan Siasatan Jenayah Komersil, Ibu Pejabat Polis Kontinjen Kedah Supt Elias Omar berkata, mangsa yang sudah berkahwin itu berkenalan dengan suspek yang memperkenalkan diri sebagai sebagai ‘Monsur Najibullah’, dan kononnya berasal dari Singapura.

“Mangsa yang berasal dari Perak berkenalan dengan suspek menerusi Facebook pada awal Jun, dan kemudian mula berhubung melalui aplikasi Whatsapp. Selepas itu suspek memberitahu bahawa dia telah mengirim barangan kepada mangsa sebagai tanda perkenalan.

“Kemudian mangsa telah dihubungi oleh seorang individu yang mengaku dari pihak syarikat kurier yang memberitahu mangsa bahawa terdapat barangan yang dikirim, dan meminta mangsa membuat bayaran cukai dan denda bagi membolehkan barangan itu dihantar kepada mangsa,” katanya dalam kenyataan di sini hari ini.

Elias berkata atas dasar percaya, mangsa telah membuat enam pindahan wang secara dalam talian ke dua akaun bank yang diberikan suspek, membabitkan jumlah transaksi sebanyak RM48,000.

Katanya, mangsa menyedari ditipu selepas diminta untuk membuat pembayaran lagi sebelum dia bertindak membuat laporan polis di Bedong pada 23 Jun lalu. Kes disiasat di bawah Seksyen 420 Kanun Keseksaan.


Sokong mansuh AP langkah pulih kenaikan harga barang makanan – EXCO

MACHAP JAYA 21 Mei – Kerajaan negeri menyokong pemansuhan permit import (AP) sebagai langkah proaktif bagi memulihkan masalah kenaikan harga barang makanan ketika ini.

EXCO Hal Ehwal Pengguna negeri, Ngwe Hee Sem berkata kajian terperinci bagaimanapun perlu dilaksanakan bagi memastikan negara bersedia menghadapi sebarang keperluan pada masa hadapan.

“Jadi harga akan saing (seiring), tidak adalah lepas ini dimonopoli oleh pengimport sahaja, kita galak lebih banyak produk akan mansuh AP ini,” katanya.

Beliau berkata demikian ketika ditemui pemberita pada Majlis Rumah Terbuka Aidilfitri DUN Machap Jaya di Kompleks Japerun Machap di sini, semalam.

Terdahulu, Kementerian Pertanian dan Industri Makanan (MAFI) memaklumkan kelulusan kuota import dan kebenaran mengimport bagi komoditi agromakanan tertentu tidak lagi dikenakan dan berkuatkuasa serta merta.


Setiausaha politik Ismail Sabri buat laporan polis terhadap Lokman Adam

KUALA LUMPUR 5 Julai – Setiausaha Politik Menteri Kanan (Keselamatan) hari ini membuat laporan polis terhadap bekas Ahli Majlis Kerja Tertinggi UMNO Datuk Lokman Noor Adam susulan penyebaran video yang memfitnah Datuk Seri Ismail Sabri Yaakob.

Datuk Syed Mohd Fazmi Sayid Mohammad membuat laporan polis itu di Ibu Pejabat Polis Daerah Dang Wangi kira-kira jam 2.30 petang selepas meneliti video berdurasi satu jam 42 saat ketika berada sekitar PWTC kira-kira jam 11 pagi, semalam.

Syed Mohd Fazmi berkata, video yang dimuat naik menerusi laman Facebook Lokman Adam itu mendakwa Ismail Sabri yang juga Naib Presiden UMNO cuba meyakinkan Ahli Parlimen UMNO untuk menjadi calon Bersatu sekiranya tidak dipilih menjadi calon pada Pilihan Raya Umum ke-15.

“Setelah meneliti isi kandungan video itu saya dapati dengan jelas pemilik akaun Facebook tersebut membuat fitnah dan hasutan terhadap Ismail Sabri bermula minit ketiga sehingga akhir video,” katanya selepas membuat laporan polis itu.

Beliau berkata siasatan perlu dilakukan terhadap Lokman mengikut akta-akta berkaitan dengan fitnah iaitu Akta Hasutan 1948 , Akta Anti Berita Tidak Benar (Akta 803) dan Akta Suruhanjaya Komunikasi dan Multimedia1998 kerana membuat tuduhan terbuka.


Kerajaan rancang wujudkan PPV skala besar untuk fasa ketiga vaksinasi

IPOH 16 Mac. – Pusat Pemberian Vaksin (PPV) berskala besar akan diwujudkan di semua negeri dengan pemberian vaksin kepada kira-kira 8,000 orang sehari.

“Arahan daripada Perdana Menteri (Tan Sri Muhyiddin Yassin) hendak selesai (pemberian vaksin kepada rakyat) tahun ini juga, jadi ini akan memerlukan PPV yang berskala agak besar.

“Kita sedang melihat kepada satu PPV yang mungkin boleh (sehingga dapat) selesaikan kira-kira 8,000 (penerima vaksin) satu hari bagi fasa ketiga, sebagai contoh di Kuala Lumpur iaitu di Stadium Nasional Bukit Jalil,” katanya kepada pemberita selepas melawat PPV di Stadium Indera Mulia di sini hari ini.

Khairy yang juga Menteri Sains, Teknologi dan Inovasi berkata pihaknya juga akan mengadakan perbincangan dengan Menteri Besar Perak Datuk Saarani Mohamad untuk menyediakan PPV yang lebih besar di Bandaraya Ipoh.

“Sebagai contoh, Stadium Indera Mulia hanya mampu (memberi vaksin kepada) 1,400 (orang) sehari sahaja, kalau ingin lihat kepada kapasiti lebih besar mungkin 5,000 ke atas memang memerlukan PPV yang lebih besar,” katanya.

Sementara itu, Khairy berkata Agensi Pengurusan Bencana Negara (NADMA) akan menggerakkan kempen dari rumah ke rumah untuk menggalakkan penduduk terutamanya dari Kelantan, Terengganu dan Sabah, agar segera mendaftar diri sebagai penerima vaksin COVID-19.

Beliau berkata kurangnya pengetahuan dan kesedaran orang ramai terutama yang tinggal di kawasan luar bandar dan pedalaman mengenai keperluan menerima vaksin, menyebabkan pendaftaran vaksin di ketiga-tiga negeri itu paling rendah setakat ini.

“Ini disebabkan maklumat berkaitan vaksin tidak tepat yang disebar luas dalam media sosial, jadi saya akan bertemu dengan Ahli Parlimen minggu depan dan minta sokongan daripada mereka supaya menggalakkan penduduk di ketiga-tiga negeri itu melakukan pendaftaran,” katanya.

Sementara itu, beliau berkata setakat ini pihak kementerian belum menerima sebarang permohonan rasmi mahupun hitam putih daripada mana-mana negeri untuk pembelian vaksin COVID-19.

“Masalahnya sekarang ialah kekurangan bekalan, kalau hendak beli pun kita mempunyai masalah bekalan akses vaksin tersebut. Kalau mereka dapat beli saya tidak ada apa-apa masalah, kita boleh memberi kebenaran kepada kerajaan negeri untuk membuat perolehan, cuma buat masa ini kita mempunyai masalah bekalan vaksin,” katanya.


Lapan usahawan muda terima pembiayaan daripada SME Corp

AYER KEROH 3 Oktober – Seramai lapan usahawan muda Melaka menerima pembiayaan untuk mengembangkan lagi perniagaan mereka hasil Program Kerjasama Strategik Memperkasa Keusahawanan dan Perusahaan Mikro, Kecil dan Sederhana (PMKS) SME Corporation Malaysia (SME Corp) bersama Dunia Melayu Dunia Islam (DMDI).

Penerima membabitkan usahawan dibawah Program Peningkatan Enterpris Bumiputera (BEEP), Tunas Usahawan Belia Bumiputera (TUBE), Pembiayaan Pengukuhan PKS (SMERF) dan Micro Connector.

Penyerahan cek pembiayaan kerseluruhan berjumlah RM2.7 juta kepada penerima berkenaan disaksikan Yang di-Pertua Negeri Tun Seri Setia Mohd Ali Mohd Rustam, dalam masjlis berlangsung di sebuah hotel di Ayer Keroh, di sini, hari ini.

Hadir sama, Pengerusi Yayasan DMDI, Senator Datuk Mohd Ridhwan Mohd Ali; Pengerusi SME Corp Malaysia, Datuk Seri Syed Hussien Al Habshee dan Ketua Pegawai Eksekutif SME Corp Malaysia, Rizal Nainy.

Program tersebut turut dihadiri kira-kira 100 usahawan muda yang bersemangat untuk menimba ilmu keusahawanan dan mendapatkan penerangan mengenai bantuan ditawarkan SME Corp.


MOT tubuh pasukan khas siasat punca dua tren LRT bertembung- Wee Ka Siong

KUALA LUMPUR 25 Mei – Kementerian Pengangkutan (MOT) akan menubuhkan pasukan panel penyiasat khas untuk menyiasat punca insiden dua tren Transit Aliran Ringan (LRT) Laluan Kelana Jaya bertembung berdekatan Stesen LRT KLCC, di sini malam tadi.

Menteri berkenaan Datuk Seri Wee Ka Siong berkata laporan awal mengenai insiden itu akan dihantar kepadanya oleh ketua pengarah Agensi Pengangkutan Awam Darat (APAD), esok pagi.

“Dalam tempoh dua minggu kami akan kenal past punca kejadian sama ada disebabkan kesilapan dari segi sistem signalling (isyarat) atau masalah komunikasi atau kesilapan manusia,” katanya pada sidang media, di lokasi kejadian di sini.

Wee berkata insiden pertembungan itu disifatkan serius dan ia kejadian yang pertama berlaku melibatkan tren LRT sepanjang 23 tahun tempoh pengoperasian kenderaan pengangkutan awam itu di negara ini.

“Impak pelanggaran juga besar, berikutan tren yang membawa penumpang bergerak dengan kelajuan 40 kilometer sejam (km/j), manakala tren tanpa penumpang dengan kelajuan 20 km/j.

Mengenai operasi LRT bagi laluan Kelana Jaya-Gombak yang terjejas, pihak Prasana akan menyediakan bas perantara dan maklumat lanjut akan dimaklumkan dari semasa ke semasa.

Wee menegaskan buat masa ini keutamaan adalah memastikan semua mangsa dirawat dan MOT bersama Prasarana akan berbincang mengenai perlindungan insurans kepada penumpang terlibat.


Warga emas, golongan berpenyakit kronik disaran ambil dos penggalak kedua – Khairy

PETALING JAYA, 21 Jun – Golongan warga emas berusia 60 tahun ke atas serta individu berpenyakit kronik digalakkan untuk mendapatkan dos penggalak kedua bagi meningkatkan imuniti mereka dalam mencegah dijangkiti COVID-19.

Menteri Kesihatan Khairy Jamaluddin berkata ini kerana dijangka berlakunya pasang surut kes COVID-19 dan kemungkinan negara ini dilanda gelombang baharu dalam tempoh dua atau tiga bulan lagi.

“Sejauh mana gelombang itu atau sebesar mana gelombang itu kita tidak pasti tetapi berdasarkan perkembangan epidemiologi negara-negara lain menyatakan gelombang jangkitan itu akan berlaku.

“Sebab itu dalam kategori tertentu, mereka yang berusia dan mengalami masalah kesihatan yang kronik digalakkan untuk top up imuniti mereka melalui penambahan dos vaksin,” katanya selepas merasmikan sesi dialog sempena Persidangan Pengarah-Pengarah Hospital Kementerian Kesihatan (KKM) di sini hari ini.

Khairy berkata setakat semalam, seramai 107,844 orang di Malaysia telah menerima suntikan dos penggalak kedua vaksin COVID-19 dan 57,834 daripada jumlah itu terdiri dalam kalangan individu berusia 60 tahun ke atas.

Mengulas perkembangan Program Imunisasi COVID-19 Kebangsaan Kanak-Kanak (PICKids) yang dibuka semula bermula 20 Jun hingga 24 Jun ini, Khairy berkata seramai 397 kanak-kanak berusia lima hingga 11 tahun telah menerima suntikan vaksin melalui program itu.

Katanya, walaupun PICKids telah diumumkan tamat pada 31 Mei lepas, terdapat ibu bapa yang meminta supaya diberi peluang untuk mendapatkan kemudahan vaksinasi itu.

“Ada juga masyarakat terpinggir kerana tak dapat maklumat sebelum ini. Maka kita setuju untuk buat kempen ini semula secara terhad bagi memastikan mereka yang terlepas peluang diberikan kemudahan vaksinasi kepada anak-anak mereka,” katanya.

Ditanya mengenai pembayaran kepada pengendali aplikasi MySejahtera, Khairy berkata kerajaan belum membuat sebarang pembayaran setakat ini, namun telah mendapat kebenaran daripada Jabatan Peguam Negara untuk menjalankan rundingan harga.


Pemandu lori maut dalam kemalangan membabitkan lima lori

IPOH 24 Jun – Seorang pemandu lori tangki gas petroleum cecair (LPG) maut dalam nahas membabitkan lima lori, di Kilometer 288.7 Lebuhraya Utara Selatan (PLUS) arah utara di sini, malam tadi.

Ketua Jabatan Siasatan dan Penguatkuasaan Trafik Superintendan Azizan Hassan berkata, mangsa Ahmad American Ahmad Danial, 42, maut di lokasi kejadian, manakala tiga lagi mangsa mengalami kecederaan dan dua lagi tidak cedera.

“Hasil siasatan awal dijalankan, mangsa yang memandu lori tersebut hilang kawalan apabila tiba di lokasi kemalangan dan melanggar bahagian belakang sebuah lori lain, sehingga menyebabkan lori itu menggelongsor melanggar tiga lagi lori yang berada di hadapannya.

“Mangsa mengalami kecederaan dan tersepit dalam kenderaan serta meninggal dunia di lokasi kemalangan,” katanya menambah mangsa dihantar ke Unit Forensik Hospital Raja Permaisuri Bainun di sini untuk bedah siasat.

Sementara itu, jurucakap Balai Bomba dan Penyelamat Perak berkata, sepasukan anggota Balai Bomba dan Penyelamat (BBP) Simpang Pulai dengan bantuan Pasukan Khas Bahan Kimia Berbahaya (HAZMAT) BBP Pasir Puteh, digegaskan ke lokasi kejadian sebaik menerima panggilan pada pukul 10 malam.

Beliau berkata pengesanan kebocoran yang dibuat pasukan HAZMAT mendapati tidak berlaku sebarang kebocoran pada lori tangki yang membawa bahan kimia LPG dengan muatan 20,000 kilogram.


Individu positif COVID-19 dibenar mengundi

Ketua Pengarah Kesihatan Tan Sri Dr Noor Hisham Abdullah berkata bagaimanapun individu tersebut perlu mematuhi prosedur operasi standard (SOP) ketat yang akan diumumkan oleh Suruhanjaya Pilihan Raya (SPR) kelak.

Menurut beliau pihaknya telah bermesyuarat dengan SPR bagi mengesyorkan beberapa cadangan untuk dimasukkan sebagai SOP bagi memastikan pilihan raya berjalan lancar dan selamat.

“Pemakaian pelitup muka dan pelindung muka juga penting selain sanitasi. Pemakaian pakaian perlindungan peribadi (PPE) lengkap kami tak cadangkan dalam SOP,” katanya ketika ditemui pada Sambutan Hari Penglihatan Sedunia 2022 Peringkat Kebangsaan di Taman Tamadun Islam (TTI) di sini, hari ini.

Dalam perkembangan lain, Dr Noor Hisham berkata Kementerian Kesihatan Malaysia (KKM) juga telah melakukan persiapan menghadapi banjir termasuk menyediakan petugas di lokasi pusat pemindahan sementara (PPS) dan mengenal pasti lokasi yang mempunyai pesakit berisiko.

“Untuk pesakit dengan kes berisiko seperti buah pinggang yang memerlukan rawatan hemodialisis pula, KKM dah kenal pasti awal kedudukan mereka supaya rawatan tak putus (terhenti) ketika banjir.

Menurutnya lagi, sebanyak 552 daripada 2,891 Klinik Kesihatan di seluruh negara dikenal pasti berisiko dilanda banjir, namun langkah alternatif telah diambil bagi menghadapi masalah terbabit. – BERNAMA


Kastam Johor sita enam kenderaan import mahu elak cukai berjumlah RM1.23 juta

JOHOR BAHRU 4 Jun – Jabatan Kastam Diraja Malaysia (JKDM) Johor menyita enam kenderaan import tanpa cukai bernilai RM1.23 juta, hasil tiga serbuan berasingan di bandar raya ini dan Kulai pada 25 Mei hingga 31 Mei lalu.

Pengarahnya Sazali Mohamad berkata, dalam ketiga-tiga serbuan itu, dua lelaki tempatan berusia 23 dan 42 tahun turut ditahan bagi membantu siasatan mengikut Seksyen 75 (b) Akta Kastam 1967 dan Seksyen 138 Akta Kastam 1967.

Katanya, dalam serbuan pertama di sebuah premis perniagaan di Jalan Kebun Teh di sini pada jam 3 petang, 25 Mei, pihaknya menemukan tiga kenderaan pelbagai guna (MPV) import terpakai dengan anggaran nilai RM644,930 termasuk duti dan cukai.

“Modus operandi mereka adalah dengan memindahkan kenderaan import yang masih belum dibayar cukai ke premis berkenaan untuk mengaburi mata pihak berkuasa,” katanya dalam satu kenyataan di sini hari ini.

Beliau berkata, serbuan kedua dan ketiga pula masing-masing dilakukan di sebuah premis perniagaan di Lebuhraya Pasir Gudang pada jam 1.30 tengah hari, 27 Mei dan tepi jalan sebuah kawasan perumahan di Taman Indahpura, Kulai pada 5.30 petang, 31 Mei.

Dalam kes lain, Sazali memberitahu lima lelaki tempatan berusia antara 29 sehingga 43 tahun turut ditahan kerana cuba menyeludup ‘steel scrap’ bernilai RM292,096 di Kompleks Sultan Abu Bakar Gelang Patah, Iskandar Puteri pada 31 Mei.

“Penahanan ini susulan pemeriksaan ke atas empat lori yang membawa muatan dagangan berlainan daripada ikrar muatan dagangan asal iaitu ‘aluminium flakes’.


Lebih 10 juta lengkap dua dos vaksin setakat semalam

KUALA LUMPUR 14 Ogos – Sebanyak 31.1 peratus atau 10,144,199 populasi negara ini telah melengkapkan dua dos suntikan vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitter rasminya, beliau memaklumkan seramai 16,707,566 orang telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 26,851,765 dos.

Mengikut peratusan, 71.4 peratus daripada populasi dewasa negara telah mendapat dos pertama manakala 43.3 peratus telah melengkapkan dua dos suntikan vaksin COVID-19.


MAQIS Selangor rampas 25 tan buah kurma dari Arab Saudi

KLANG 22 Mac. – Jabatan Perkhidmatan Kuarantin dan Pemeriksaan Malaysia (MAQIS) negeri Selangor berjaya menggagalkan cubaan sebuah syarikat tempatan, membawa masuk 25,200 kilogram buah kurma dari Arab Saudi di Pelabuhan Klang Barat, di sini pada Sabtu lalu.

Pemangku Pengarah MAQIS Selangor Zamri Hashim dalam satu kenyataan hari ini berkata, rampasan itu dibuat selepas pemeriksaan rutin yang dilakukan pegawai penguat kuasa MAQIS kira-kira jam 11 pagi.

Menurutnya barang dagangan itu yang dianggarkan bernilai RM141,229.44, ditahan kerana tidak mematuhi syarat seperti mana dinyatakan pada permit import MAQIS, iaitu tidak mematuhi Sijil Perakuan 3P Penggredan, Pembungkusan, dan Pelabelan.

Beliau berkata kegagalan mengemukakan maklumat tersebut adalah menjadi suatu kesalahan di bawah Seksyen 15(1), Akta Perkhidmatan Kuarantin dan Pemeriksaan Malaysia 2011 (Akta 728) dan jika sabit kesalahan boleh didenda tidak melebihi RM100,000 atau dipenjara maksimum enam tahun atau keduanya sekali, di bawah Seksyen 15(2) Akta yang sama.

Katanya lagi, pihaknya mengambil serius dalam isu melibatkan keselamatan makanan, kawalan penyakit dan risiko kemasukan perosak, yang boleh mengancam kelestarian makanan negara.


Kerajaan berhasrat tubuh lebih banyak PPDK HFA fokus anak autisme

CYBERJAYA, 10 September – Kerajaan berhasrat memperbanyakkan Pusat Pemulihan Dalam Komuniti (PPDK) Autisme Berkefungsian Tinggi (PPDK HFA) di seluruh negara yang memberi fokus terhadap mengembangkan potensi kanak-kanak istimewa.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata ketika ini terdapat dua pusat sahaja iaitu PPDK Templer di Rawang dan PPDK HFA Cyberjaya.

“Memang menjadi hasrat kementerian untuk menambah bilangan PPDK HFA ini tapi kita perlu lihat pada keperluan kerana di PPDK kita ada pengkhususan tertentu.

“Kita harap lebih banyak PPDK ditubuhkan mengikut jenis ketidakupayaan agar anak-anak istimewa ini mendapat peluang pemulihan dan pendidikan yang sama,” katanya pada sidang media selepas menghadiri program Sentuhan Kasih Orang Kurang Upaya (OKU) Prihatin Rakyat di sini, hari ini.

Menurut statistik, sehingga 30 Jun 2022, seramai 36,601 individu di Malaysia disahkan mempunyai autisme dan daripada angka itu, seramai 24,748 individu terdiri daripada golongan kanak-kanak bawah umur 12 tahun.

PPDK merupakan inisiatif di bawah Program Pemulihan Dalam Komuniti kendalian Jabatan Kebajikan Masyarakat (JKM) yang menumpukan kepada penyediaan premis dan kemudahan untuk pemulihan, pendidikan, aktiviti dan latihan khusus bagi mengintegrasikan OKU ke dalam masyarakat.

Dalam pada itu, Rina berkata daerah Sepang telah dipilih sebagai projek rintis bagi meningkatkan dan mempromosikan pendaftaran OKU secara agresif, iaitu akan bermula hari ini sehingga 31 Okt depan.

“Sehingga hari ini, hanya 2.05 peratus OKU yang berdaftar dengan JKM iaitu angka yang masih kecil berbanding anggaran 15 peratus OKU dalam negara,” katanya menambah sejumlah 619,273 OKU telah berdaftar dengan JKM setakat 31 Ogos lepas.

Beliau turut menyeru ibu bapa dan penjaga agar memastikan anak-anak istimewa didaftarkan sebagai OKU agar mereka menerima kesemua manfaat yang telah disusun kerajaan bagi golongan itu.


Pasang flap gate di Crystal Bay, elak risiko berlaku banjir

TELOK MAS 9 Jun – Pemasangan ‘flap gate’ di Crystal Bay, Alai dijangka dapat mengawal aliran air sekali gus mengelakkan riisko banjir serta takungan air di hadapi penduduk di sekitar Alai.

Ahli Dewan Undangan Negeri (ADUN) Telok Mas, Datuk Abdul Razak Abdul Rahman berkata, pemasangan itu adalah tindakan susulan diambil pelbagai agensi berikutan kawasan Taman Alai Perdana kerap dilanda banjir kilat yang teruk terutama ketika pada fenonema air pasang besar.

“Pada 9 Dis lalu, saya memanggil MBMB, JPS, PDMT, SWCORP dan SWM untuk sama-sama turun padang melihat sendiri permasalahan banjir yang dihadapi penduduk di Taman Alai Perdana.

“Dengan adanya ‘flap gate’ ia dapat mengawal dan mengurangkan risiko banjir yang dihadapi penduduk di sini,” katanya menerusi satu hantaran di Facebook rasminya, semalam.


20 rumah hangus, 100 penduduk Kampung Simunul hilang tempat tinggal

SEMPORNA 2 April – Dua puluh rumah atas air musnah dalam kebakaran di Lorong 5, Kampung Simunul, di sini, pagi tadi menyebabkan kira-kira 100 penghuni hilang tempat tinggal.

Kejadian kira-kira 11 pagi itu dipercayai bermula dari sebuah rumah dan api merebak dengan cepat membabitkan keluasan 0.4 hektar berikutan kedudukan rumah yang rapat, namun tiada kemalangan jiwa atau mangsa yang cedera dalam kejadian itu.

Ketua Balai Bomba dan Penyelamat (BBP) Semporna Fazizul Hizam Borhan berkata, 19 anggota bomba termasuk pasukan bantuan dari Kunak dan Balai Bomba Atas Air Semporna bergegas ke lokasi selepas menerima panggilan kecemasan pada 11.13 pagi.

“Setiba di lokasi, pasukan bomba melakukan pemadaman dengan teknik ‘Offensive Firefighting’ dan berjaya mengawal kebakaran itu sepenuhnya pada 1.11 tengah hari,” katanya menerusi kenyataan di sini hari ini.


Taja anak-anak kurang berkemampuan ke universiti

BANDARAYA MELAKA 2 Disember – 10 penghuni Institusi Kebajikan Kanak-Kanak Daerah Melaka Tengah bakal menerima penajaan untuk menyambung pengajian ke institusi pengajian tinggi (IPT) pada tahun hadapan.

Pengerusi Jawatankuasa Pasukan Kebajikan Kanak-Kanak Daerah Melaka Tengah, Datuk Akramuddin Abdul Aziz berkata, pembiayaan bagi tujuan itu adalah menerusi kutipan pelbagai aktiviti amal dianjurkan pihaknya.

“Kutipan adalah hasil jualan tiket yang ditetapkan mengikut gred dan tempat duduk. Alhamdulillah, kehadiran ‘full booked’, selain itu sumbangan daripada masyarakat juga amat memberangsangkan.

“Insya-Allah hasil kutipan malam ini dan program terdahulu kita gunakan untuk menaja 10 penghuni institusi kebajikan kanak-kanak khusus dalam Daerah Melaka Tengah untuk menyambung pengajian pada 2023,” katanya .

Dalam majlis ringkas selepas tayangan amal tersebut, Akramuddin sempat menyerahkan komputer riba tajaan pihaknya kepada penghuni Asrama Akhlak Bukit Baru, Nur Sehrish Saira Abdullah, 18.


Lagenda bola sepak negara Syed Ahmad Syed Abu Bakar meninggal dunia

KANGAR, 1 Jun – Pemergian legenda bola sepak negara era 70-an Syed Ahmad Syed Abu Bakar yang menghembuskan nafas terakhir tengah hari ini akibat serangan jantung menjadi berita duka buat arena sukan negara.

Anak kepada  penyerang berbisa negara itu, Syed Abu Bakar Syed Ahmad, 40, berkata bapanya menghembuskan nafas terakhir di Hospital Tuanku Fauziah (HTF) Kangar di sini selepas keadaan kesihatannya semakin merosot.

“Allahyarham berusia 76 tahun dimasukkan ke wad hospital berkenaan dua hari lepas dan kesihatannya sudah merosot sejak sebulan lepas,” katanya ketika dihubungi Bernama hari ini.

Sepanjang bergelar penyerang pasukan kebangsaan, Syed Ahmad pernah menjaringkan gol dalam aksi kelayakan Sukan Olimpik di Seoul, Korea Selatan pada 1971, sekali gus menyaksikan Malaysia layak ke temasya Olimpik di Munich, Jerman pada 1972.


Feri pertama dari Dumai tiba di Melaka selepas dua tahun

BANDARAYA MELAKA 5 Mei – Seramai 175 penumpang feri dari Dumai, Indonesia selamat tiba di Kompleks Imigresen, Kastam, Kuarantin dan Keselamatan (ICQS) Kota Laksamana kira-kira jam 12.20 tengah hari, di sini hari ini.

Ketibaan feri pertama selepas hampir dua tahun tidak berlabuh di negeri ini  disambut EXCO Pelancongan, Kebudayaan dan Warisan negeri, Datuk Muhammad Jailani Khamis serta kakitangan Bahagian Promosi Pelancongan (BPP) Melaka.

Feri Indomal Kingdom yang dikendalikan sembilan krew dijadualkan memulakan perjalanan membawa kira-kira 200 penumpang dari Melaka ke Dumai kira-kira jam 11.30 pagi esok.


Rancang sebelum keluarkan KWSP

RENTETAN pendedahan Ketua Pegawai Eksekutif Kumpulan Wang Simpanan Pekerja (KWSP), Tunku Alizakri Raja Muhammad Alias baru-baru ini yang memberitahu mengenai pengeluaran yang dibuat oleh 30 peratus atau 1.6 juta pencarum, segelintir pakar kewangan mencadangkan agar usaha bersepadu perlu dilakukan oleh majikan, pencarum serta kerajaan sendiri, bagi meningkatkan jumlah simpanan yang mungkin terjejas.

Malah, Tunku Alizakri turut menyatakan beberapa pencarum KWSP mungkin hanya mempunyai baki minimum RM100 dalam akaun mereka selepas pengeluaran. Ini sangat menyedihkan kerana simpanan untuk hari tua pencarum telah berkurangan. Fungsi KWSP untuk menyediakan pelan persaraan kepada pencarum akan menjadi sia-sia.

Pihak KWSP turut melahirkan rasa bimbang dengan situasi tersebut, dan akan terus melakukan lebih banyak aktiviti serta kempen kesedaran betapa pentingnya simpanan untuk hari tua.

Untuk rekod, sebanyak RM18.1 bilion simpanan telah dikeluarkan oleh 5.16 juta ahlinya menerusi Skim Pengeluaran Akaun 2 i-Lestari yang dilancarkan sebelum ini.

Selain itu, KWSP juga turut membenarkan ahli mengurangkan caruman wajib daripada 11 peratus kepada 7 peratus berkuatkuasa April 2020 sehingga Disember 2020.

Bagi perancang kewangan, Toh Su-I, dia menasihatkan agar setiap pencarum sekurang-kurangnya meningkatkan simpanan bulanan untuk mengimbangi semula pengeluaran yang telah dibuat oleh mereka.

Su-I yang juga merupakan Dealers Representative Retail, Equity Broking Kenanga Invesment Bank Bhd menjelaskan, ianya merupakan satu langkah yang bijak memandangkan KWSP telah terbukti mampu memberikan pulangan faedah yang tinggi kepada setiap simpanan pencarum.

“Ahli boleh memasukkan bonus akhir tahun ke dalam akaun KWSP mereka daripada menghabiskannya. Ini sangat penting bagi mereka yang berusia pertengahan 40-an,” katanya.

Daripada pandangan tersebut, satu perancangan rapi perlu dibuat jika ada pencarum yang berhajat untuk mengeluarkan wang di akaun KWSP dan penyimpanan yang besar perlu dibuat jika ingin menjamin hari persaraan kelak.

Sementara itu, Presiden Persekutuan Majikan Malaysia, Datuk Shamsuddin Bardan pula berpendapat, dia mendorong setiap ahli KWSP untuk mencarum lebih banyak daripada jumlah yang diperlukan setiap bulan.

“Aliran pendapatan untuk majikan tetap terhad kerana pandemik COVID-19. Perniagaan masih belum mampu memberi peningkatan pendapatan yang besar walaupun semakin banyak syarikat sudah dibenarkan beroperasi.

“Pada masa ini, bahagian caruman majikan daripada KWSP adalah 13 peratus bagi mereka yang berpendapatan di bawah RM5,000 dan 12 peratus bagi mereka yang berpendapatan melebihi jumlah itu,” jelasnya.

“Saya berpendapat bahawa pencarum tidak boleh dengan mudah mengakses dana persaraan akaun satu mereka kerana ini akan menimbulkan masalah di masa depan,” ulasnya.

Presiden Majlis Perancangan Kewangan Malaysia, Vincent Kwo Shih Kang juga meminta kepada mereka yang membuat pengeluaran KWSP agar sentiasa berhati-hati dan merancang pelan kewangan dengan sebaiknya.

“Mereka yang telah membuat pengeluaran harus mempertimbangkan keperluan mereka sebelum membuat lebih banyak pengeluaran. Mereka harus menahan diri dari mengeluarkan dana sekiranya keadaan mereka bertambah baik.

“Menyalurkan dana ke Skim Persaraan Swasta, atau kepada simpanan persaraan lain di Malaysia juga merupakan pilihan. Tetapi hanya KWSP sahaja yang mampu memberikan pulangan pendapatan yang tinggi,” tambahnya.


Isu tunggakan gaji MUFC: ‘Tunggu Ahad ini’ – KM

BEMBAN 13 Jan – Isu tunggakan gaji pemain Kelab Bolasepak Melaka United (MUFC) akan diputuskan selepas Mesyuarat Kongres Persatuan Bolasepak Melaka (MUSA), Ahad ini.

Ketua Menteri Datuk Seri Utama Sulaiman Md Ali berkata, setakat ini tiada langkah awal dilaksanakan, namun perlu menunggu keputusan mesyuarat kongres tersebut.

Beliau berkata demikian pada sidang media selepas merasmikan Seminar Bemban Maju Jaya Kali Pertama di Kompleks Japerun Brmban di sini, hari ini.

Kelmarin, pengurusan MUFC memberi jaminan isu tunggakan gaji pemain dan pegawai MUFC bagi musim 2021 akan diselesaikan dalam masa terdekat ini.

MUFC dalam kenyataan berkata, perkara terbabit akan diselesaikan secepat mungkin berikutan kelab itu kini dalam proses akhir penstrukturan semula dari segi pentadbiran dan kewangannya.


Ambulans bawa nenek dirempuh Myvi

AYER KEROH 25 Ogos – Sebuah ambulans dari Klinik Kesihatan Masjid Tanah yang dalam perjalanan ke Hospital Melaka bagi menghantar pesakit terbabit kemalangan dengan sebuah Perodua Myvi di persimpangan lampu isyarat Taman Seri Bertam, di sini, pagi tadi.

Ketua Polis Daerah Melaka Tengah Asisten Komisioner Christopher Patit berkata, kejadian kira-kira jam 10 pagi itu bagaimanapun tidak membabitkan sebarang kecederaan dan hanya menyebabkan kerosakan pada kenderaan kecemasan itu.

Katanya, ketika kejadian ambulans terbabit dikendalikan pemandu berusia 40 tahun membawa tiga penumpang masing-masing Pembantu Perawatan, Penolong Pegawai Perawatan dan pesakit iaitu wanita warga emas berusia 71 tahun.

“Siasatan di lokasi kejadian mendapati ketika kejadian ambulans yang dalam perjalanan dari arah Sungai Udang menghala ke Hospital Melaka membunyikan siren serta menyalan ‘beacon’ (lampu kecemasan).

“Ketika sampai di persimpangan, lampu isyarat berwarna merah. Selepas memastikan keadaan selamat, pemandu ambulans meneruskan perjalanan sebelum tiba-tiba datang Perodua Myvi dari arah simpang kanan Bukit Rambai, lalu melanggar sisi kanan hadapan kenderaan itu,” katanya.


Jangan terpengaruh dengan ajaran PMYT

BUKIT GANTANG, 5 Sept – Orang ramai dinasihatkan supaya tidak terpengaruh dengan ajaran Perjalanan Mimpi Yang Terakhir (PMYT) kerana dibimbangi memberi ancaman berbahaya kepada keselamatan negara.

Menteri di Jabatan Perdana Menteri (Hal Ehwal Agama) Idris Ahmad berkata pihaknya berterima kasih atas tindakan pantas Polis Diraja Malaysia (PDRM) yang menahan ketua ajaran itu awal pagi semalam.

“Terima kasih kepada PDRM telah bertindak pantas untuk membawa mereka kepada pengadilan. Ia bukan sahaja isu agama tetapi juga melibatkan keselamatan negara.

“Kita keluarkan satu kenyataan bahawa bahayanya ancaman ajaran ini,” katanya pada sidang media selepas menyampaikan bantuan kepada mangsa banjir dari tiga perkampungan di sini hari ini.

Beliau berkata pihaknya akan bekerjasama dengan jabatan agama Islam setiap negeri bagi memantau pergerakan pengikut-pengikut kumpulan yang menyeleweng daripada ajaran sebenar.

Katanya umat Islam di negara ini dinasihatkan mempelajari agama secara kelompok daripada masjid dan surau yang merupakan medium jelas serta dipantau oleh jabatan agama sekali gus mengelakkan terlibat dengan ajaran yang diadakan di tempat tersembunyi.

“Mengaji di tempat tersembunyi seperti di atas bukit tidak sepatutnya berlaku dan kita kena guna rasional akal kita kenapa tidak dibuat di masjid dan surau, jadi perkara ini patut difahami.

“Jangan percaya dan terpengaruh dengan ajaran yang pelik tetapi kita perlu rujuk kepada pejabat agama masing-masing atau imam untuk sahkan sama ada ajaran itu betul atau tidak,” katanya.

Awal pagi semalam, polis menahan seorang wanita berusia 39 tahun yang merupakan ketua ajaran PMYT di kediamannya di Shah Alam, Selangor.

Sebelum ini, tular dalam media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya mencari imam Mahdi untuk melawan musuh.


Melaka sedia angkat warisan Naning jika mereka bersatu hati – EXCO

REMBIA 20 Mac – Pentadbiran warisan adat perpatih Naning di Melaka akan diangkat sekiranya seluruh pewaris adat itu di negeri ini berpegang teguh dan bersatu hati membentuk pentadbiran dalam perpaduan yang kukuh.

“Kita sokong semua permintaan adat resam warisan dan kebudayaan di Melaka ini tapi dengan syarat mereka kena bersatu, kalau mereka bertelingkah antara mereka tentang masalah siapa yang nak dilantik sebagai Yang Dipertuan Naning dan tidak ada perpaduan, bagaimana kita nak sokong?

“Kita pesan kepada mereka perlu bersatu hati dan jangan bertelingkah sesama sendiri kerana nanti jika kerajaan negeri ambil langkah menyokong perkara ini untuk diangkatkan, sesetengah lagi pihak pula tidak berpuas hati dan akan menentang kerajaan di mana ini perkara yang kita tidak mahukan.

“Kita tidak boleh pandang satu pihak saja dan abaikan yang lain kerana dalam pentadbiran Naning ini mereka bukan satu fahaman tapi ada tujuh fahaman dan pendapat, jadi yang mana satu kerajaan negeri nak dengar dan sebab itulah kita tak boleh ‘take one side and deny another,” katanya.

Beliau berkata demikian kepada Melaka Hari Ini selepas merasmikan Program Kayuhan Basikal Gegau Melaka Gegau 2.0 diadakan di JAPERUN Rembia di sini, hari ini.

Pada masa sama, beliau berkata usaha mengetengahkan adat itu agar tidak ketinggalan sudah lama dilaksanakan bagaimanapun ia terhalang berikutan terdapat pelbagai fahaman yang tidak diselesaikan dalam pentadbiran warisan itu.

“Warisan ini kita akui dan dah cuba banyak kali untuk menghidupkan warisan Naning, tapi bila kita buat banyak pula pihak lain membantah, seolah dia kata kalau buat benda seperti ini dia harus ada saya (sesetengah pihak), tapi bukan dia (pihak lain), jadi bagaimana saya nak buat?

“Ini semua masalah sikap dan kita tidak pernah menolak semua warisan dan kebudayaan ini malah mahukan semuanya kehadapan dan ini berpunca mereka gaduh antara mereka, berpecah belah dan tiada perpaduan di situ.

“Kita sarankan kepada semua pentadbiran Naning di Melaka ini untuk perlu duduk satu meja dan bincang bulat-bulat dengan satu musyawarah yang cukup kuat di mana ia melibatkan seluruh pentabiran atau persatuan atau jawatankuasa sehinggalah wakil-wakil mereka perlu bergabung dan wujudkan perpaduan ini untuk kita angkat Naning ini,” katanya.

Kelmarin, Melaka Hari Ini melaporkan Lembaga Adat Naning ke- 22 akan mengadakan rundingan bersama kerajaan negeri Melaka dalam tempoh terdekat bagi memohon pertimbangan untuk mengiktiraf pelantikan Datuk Naning yang dilantik melalui institusi terbabit.

Pembesar Waris Perut Ketiga Datuk Paduka Seri Maharaja, Kamaruddin Manap berkata, rundingan tersebut bagi meminta kerajaan negeri mengiktiraf Adat Naning yang ke-22 mengikut Perlembagaan Negeri Fasal 34 di bawah Undang-Undang Tubuh Negeri Melaka.


Tok Pa positif COVID-19

PUTRAJAYA 10 Jan. – Menteri Di Jabatan Perdana Menteri (Ekonomi), Datuk Seri Mustapa Mohamed atau lebih dikenali Tok Pa disahkan positif COVID-19 selepas mendapat keputusan ujian saringan malam tadi.

Menurut kenyataan dikeluarkan Pejabat Jabatan Perdana Menteri (Ekonomi) hari ini, beliau menjalani ujian saringan COVID-19 sejurus tiba di Kota Bharu dari
Kuala Lumpur pada pagi semalam.

“Beliau telah dimasukkan ke wad Hospital Raja Perempuan Zainab II (HRPZ II), Kota Bharu, Kelantan pada pukul 10.30 malam tadi untuk pemantauan dan keadaannya stabil.

Tambahnya, Datuk Seri Mustapa memohon maaf di atas kesulitan yang tirmbul akibat
daripada perkara ini dan memohon agar semua pihak berdoa kepada Allah SWT memudahkan urusan kita semua.


Ismail derma darah lebih 78 kali

BUKIT PALAH 6 Julai – Menderma darah dengan kekerapan empat hingga lima kali setiap tahun, sudah menjadi kemestian buat Ismail Abdul Hamid, 66, kerana baginya itu adalah satu amal jariah dan usaha menyelamatkan nyawa insan lain.

“Kalau ikutkan lebih 90 kali saya menderma darah. Ketika mula menderma saya guna buku warna biru tapi sudah hilang dan kini menggunakan buku warna merah dengan jumlah yang direkodkan setakat ini ialah sebanyak 78 kali.

“Malah saya didik tujuh anak untuk menjadikan aktiviti menderma darah sebagai rutin mereka,” katanya kepada Melaka Hari Ini (MHI) ketika ditemui pada Majlis Penghargaan Penderma Darah di Hospital Melaka, di sini, 2 Julai lalu.

Ismail berkata dia tidak meminta balasan, sebaliknya berharap setiap titisan darah yang didermakan menjadi penyelamat dan memberi manfaat kepada mereka yang memerlukan.

“Saya harap anak muda diluar sana, jadikan saya sebagai pendorong dan penggalak untuk menderma darah, sesungguhnya setiap titisan darah yang kita dermakan sangat berharga buat mereka yang memerlukan,” katanya.


Bumi makin ligat?

MOSCOW, 14 Jan (Bernama) — Putaran Bumi yang lebih cepat dijangka menjadikan 2021 lebih pendek berbanding tahun sebelumnya dan mungkin mengurangkan satu saat daripada penyelarasan waktu sejagat (UTC), menurut Fizik Teknikal dan Kejuruteraan Radio, Institut Metrologi Rusia , lapor Agensi Berita Sputnik.

Memasuki 2021, media sering melaporkan saintis menyatakan Bumi berputar semakin cepat, menjadikan piawaian satu hari lebih pendek dari 24 jam. Menurut laporan, 2020 mengandungi 28 hari terpendek dalam sejarah (sejak awal pemerhatian metrologi pada 1960), dan 19 Julai dicatat 1.4 milisaat lebih pendek daripada biasa. Trend ini dilaporkan dijangka berterusan pada tahun akan datang.

Selama beberapa dekad, Bumi berputar di sekitar paksinya lebih cepat daripada tempoh 24 jam (satu hari atom), dan saintis menambah 1 saat ke UTC pada purata setiap 18 bulan untuk mengimbangkan perbezaannya. Tempoh putaran Bumi di sekitar paksinya disebut hari bintang, atau UT1.

“Selama empat tahun terakhir, perbezaan antara hari bintang dan hari atom hampir lenyap, jadi tidak perlu menambah saat tambahan ke UTC. Jika kelajuan putaran Bumi berlanjutan dengan kecepatan yang sama, di akhirnya kita mungkin tidak perlu menambah saat, tetapi menolaknya dari UTC, ” kata jurucakap itu.

Sejak 1972, sejumlah 27 saat telah ditambah ke UTC untuk mengimbangkan masa sejagat. Pengimbangan pertama dibuat pada  1 Julai 1972 dan terakhir pada 1 Januari 2017.


Banjir di Kelantan dijangka pulih minggu ini – JPS Kelantan

KOTA BHARU, 20 Dis – Banjir yang melanda Kelantan sejak Jumaat lepas di jajahan Kuala Krai, Gua Musang, Pasir Mas, Tanah Merah dan Jeli, dijangka pulih sepenuhnya minggu ini berikutan beberapa sungai utama menunjukkan trend penurunan paras air.

Pengarah Jabatan Pengairan dan Saliran (JPS) Kelantan Kamal Mustapha berkata ia juga kerana tiada episod hujan lebat di stesen Sungai Kelantan dikesan dalam tempoh beberapa hari akan datang.

“Setakat ini, stesen aras air lembangan Sungai Kelantan di Kuala Krai masih melepasi paras bahaya iaitu 27 meter (m) namun telah menunjukkan trend menurun dan dijangka terus menurun hingga mencapai 25m pada 22 Dis ini.

“Sekiranya paras air sungai berkenaan telah mencapai bacaan 25m kita mampu menarik nafas lega kerana ia akan mengelakkan banjir berlaku dan kembali kepada situasi normal di semua jajahan,” katanya ketika dihubungi Bernama, hari ini.

Semalam, Ketua Pengarah Jabatan Meteorologi Malaysia (MetMalaysia) Muhammad Helmi Abdullah dalam kenyataan memaklumkan amaran hujan berterusan di Perlis, Kedah, Pulau Pinang, Perak, Selangor, Kelantan, Terengganu dan Pahang, ditamatkan.

Mengulas lanjut, Kamal berkata Dataran Air Muleh di Pasir Mas juga dijangka mencapai paras 8.5m hari ini yang mana keadaan ini menyebabkan Kampung Seberang Pasir Mas di Salor dan kawasan sekitar tidak berlaku banjir.

Katanya, bagi kawasan Kota Bharu di Jeti Kastam, paras air pula dijangka mencapai paras 5m pada 10 malam ini dan situasi ini menyebabkan air tidak akan melimpah masuk ke kawasan sekitar bandar.

“Kita menjangkakan waktu air banjir daripada bandar Gua Musang untuk sampai ke Kota Bharu mengambil masa 48 jam bermula 10 malam ini.

“Namun, disebabkan air laut tidak menunjukkan berlaku fenomena air pasang besar pada masa tersebut ia membolehkan air sungai terus mengalir keluar ke pantai dengan cepat,” katanya.

Sementara itu, dalam perkembangan sama, Kamal berkata pihaknya menjangkakan akan berlaku air pasang besar bermula 10 malam ini dengan ketinggian mencecah hingga 1.5m namun bergantung kepada kelajuan angin.

“Oleh itu, saya juga ingin menasihatkan seluruh penduduk di negeri ini agar tidak berada di kawasan pantai untuk mengelakkan perkara tidak diingini berlaku,” katanya.- BERNAMA


Paras air di beberapa sungai di Terengganu meningkat

KUALA TERENGGANU, 18 Dis – Penduduk di beberapa kawasan di Terengganu diminta bersiap siaga dan peka dengan arahan pihak berkuasa bagi menghadapi kemungkinan banjir.

Jabatan Pengairan dan Saliran Negeri Terengganu dalam laman media sosialnya memaklumkan stesen yang telah mengalami kenaikan air aras bahaya pada 8 pagi ini termasuk Sungai (Sg) Telemong di Kampung (Kg) Sungai Ping dan Sg Berang di Kg Menerong di daerah Hulu Terengganu.

Di daerah Setiu, sungai yang melepasi aras bahaya ialah Sg Nerus di Kg Langkap; Sungai Chalok di Jambatan Chalok dan Sg Setiu di Jambatan Permaisuri manakala di Besut stesen terlibat ialah Sg Besut di Kg Keruak dan Sungai Besut di Kg La.

Sg Tumpat di Kg Baru, Kemasek di Kemaman dan Sungai Peneh di Felda Mengkawang pula berada pada aras amaran manakala Sg Nerus di Kg Bukit di Setiu berada pada aras waspada.             — BERNAMA


KWSP perkenal program simpanan persaraan bersepadu untuk pekerja GIG

KUALA LUMPUR, 23 Feb – Kumpulan Wang Simpanan Pekerja (KWSP) dan GoGet Malaysia bekerjasama untuk melindungi kewangan dan menyediakan komuniti pekerja gig yang turut dikenali sebagai ‘GoGetters’ semasa persaraan mereka, melalui pelancaran program simpanan bersepadu.

GoGet, aplikasi kerja atas permintaan akan menjadi yang pertama di Malaysia untuk memasukkan ciri caruman KWSP dalam platformnya yang bersepadu dan boleh disesuaikan sebagai antara usaha menggalakkan GoGetters menyumbang kepada simpanan persaraan melalui program caruman sukarela seperti i-Saraan dan caruman sendiri.

Dalam kenyataan bersama hari ini, mereka berkata pekerja gig yang mempunyai akaun KWSP sedia ada hanya perlu memberi kebenaran untuk menyertai program ini dan menetapkan kadar caruman mereka.

GoGetters yang bekerja secara sambilan dengan majikan formal atau mereka yang berumur 55 tahun ke atas, turut digalakkan menyumbang melalui program caruman sendiri, yang terbuka kepada semua individu yang boleh menyumbang pada bila-bila masa sehingga maksimum RM60,000 setahun.

Ketua Pegawai Eksekutif (CEO) KWSP Datuk Seri Amir Hamzah Azizan berkata GoGetters memberi sumbangan yang besar kepada ekonomi, namun akan memberikan kesan buruk kepada sosioekonomi dalam masa terdekat sekiranya mereka dibiarkan tanpa jaringan keselamatan sosial untuk persaraan.

“Bagi sesetengah orang, bekerja sendiri boleh menjadi laluan kerjaya yang menarik. Namun, ia tidak disertakan dengan pelan persaraan yang tersendiri. Di sinilah peranan KWSP menjadi penting kerana kami mahu mereka mendapat sokongan pelan persaraan rasmi untuk jaminan persaraan mereka,” katanya.

CEO GoGet Francesca Chia berkata GoGetters akan mendapat manfaat daripada kuasa pengkompaunan dividen dengan memulakan simpanan  awal dan konsisten walaupun melibatkan jumlah yang kecil.

Sebagai contoh, individu yang menyimpan RM50 sebulan selama 30 tahun akan dapat mengumpulkan simpanan sebanyak RM47,000 selepas 30 tahun atau lebih dua kali ganda jumlah caruman mereka sebanyak RM18,000.

“Jika GoGetters menjimatkan RM140 sebulan, mereka akan dapat memaksimumkan insentif i-Saraan dan mengumpulkan RM131,000 di sebalik RM50,400 jumlah caruman dalam masa 30 tahun,” kata Chia.


Peratusan keluar mengundi mungkin disebabkan kebimbangan COVID-19 Hasni

PONTIAN, 12 Mac – Kadar 50 peratus mengundi pada Pilihan Raya Negeri (PRN) Johor setakat 4 petang tadi berbanding sasaran Suruhanjaya Pilihan Raya (SPR) sebelum ini 70 peratus berkemungkinan disebabkan kebimbangan terhadap jangkitan COVID-19.

Menteri Besar Johor Datuk Hasni Mohammad berkata kebimbangan terhadap COVID-19 telah menyebabkan pengundi tidak begitu bersemangat untuk mengundi dalam PRN kali ini.

“Mereka tidak begitu ghairah untuk keluar mengundi dan ini adalah dalam kalangan semua kaum Melayu, Cina, India. Warga tua tidak begitu ramai yang keluar mengundi mungkin atas sebab kesihatan,” kata calon Barisan Nasional itu selepas mengundi di Sekolah Kebangsaan Pengkalan Raja, Pekan Nanas, hari ini.

Penyandang kerusi Dewan Undangan Negeri (DUN) Benut itu tiba di sekolah berkenaan pada 4.05 petang dan selesai mengundi 15 minit selepas itu.- BERNAMA


Stadium Hang Jebat kembali ‘bernyawa’

STADIUM Hang Jebat yang dahulunya sunyi seolah-olah kembali ‘bernyawa’ malam ini apabila dibanjiri kira-kira 4,000 penyokong Kelab Bolasepak Melaka United (MUFC).

Ia susulan kebenaran diberikan Majlis Keselamatan Negara bagi kehadiran penyokong mengikut kapasiti yang telah ditetapkan iaitu 10 peratus daripada kapasiti sebenar stadium atau 4,000 penyokong di kawasan Perintah Kawalan Pergerakan (PKP) Pemulihan serta 2,000 penyokong di kawasan PKP Bersyarat.

Tinjauan Melaka Hari Ini di pekarangan Stadium Hang Jebat sejak 6.30 petang tadi menyaksikan rata-rata penyokong tegar yang berseragam hijau dan putih bersemangat hadir ke stadium bagi memberikan sokongan kepada pasukan.

Kesemua yang hadir dilihat mematuhi prosedur operasi standard (SOP) yang ditetapkan termasuklah memakai pelitup muka, mengamalkan penjarakan fizikal serta mendaftar MySejahtera di pintu masuk.

Seorang penyokong tegar skuad Hang Tuah dari Sungai Udang, Zainul Arifin Mohamad, 42, tidak dapat menyembunyikan perasaan terujanya apabila dapat kembali semula ke stadium selepas lebih setahun terpaksa bertapa di hadapan televisyen menyaksikan perlawanan bola sepak.

“Saya berharap kemasukan penyokong ke stadium ini dapat menaikkan lagi semangat kepada pasukan Melaka United untuk meraih kemenangan yang diharapkan,” katanya.

Sementara itu, seorang lagi penyokong, Azman Abdullah, 49, berkata, dia sanggup mengambil cuti sehari pada hari ini dan memandu sejauh 30 minit dari Ayer Molek ke stadium semata-mata untuk memberikan sokongan kepada pasukan kesayangannya itu.

“Saya setia menyokong pasukan sejak Melaka United beraksi di Liga FAM sehinggalah sekarang. Walaupun prestasi turun naik, namun ia bukan penghalang untuk saya setia memberikan sokongan.

“Oleh itu, saya berharap semua penyokong agar dapat mematuhi SOP yang ditetapkan pihak pengurusan stadium bagi kebenaran ini dapat terus dikekalkan sehingga tamat musim ini,” katanya.


Singapura bekerjasama dengan Malaysia perluas VTL darat

SINGAPURA, 9 Mac – Singapura sedang bekerjasama dengan Malaysia untuk membenarkan pengembara yang lengkap menerima vaksin COVID-19 melintasi sempadan darat melalui mod pengangkutan lain.

CNA melaporkan Kementerian Perdagangan dan Industri (MTI) sedang “bekerjasama dengan rakan sejawatan di Malaysia untuk memperluas Laluan Perjalanan Lengkap Vaksin (VTL) darat dengan cara yang selamat dan progresif, supaya lebih banyak aktiviti perdagangan, ekonomi dan sosial antara kedua-dua negara dapat disambung semula.”

Pada Selasa, Perdana Menteri Datuk Seri Ismail Sabri Yaakob mengumumkan akan membuka semula sempadan negara pada 1 April selari dengan perancangan memasuki Fasa ‘Peralihan Ke Endemik’

Ketika mengumumkan perkara itu, Ismail Sabri berkata bagi negara yang masih menutup pintu sempadan, rakyat Malaysia boleh memanfaatkan kaedah VTL yang dipersetujui Kerajaan Malaysia dengan negara-negara terbabit.

Di bawah VTL darat, pengembara hanya dibenarkan berulang-alik antara republik itu dan Johor Bahru melalui perkhidmatan bas yang ditetapkan merentasi Tambak.- BERNAMA


Dua maut, enam cedera kemalangan dekat Sungai Buloh

KUALA LUMPUR, 22 Nov – Dua maut manakala enam cedera dalam kemalangan melibatkan dua kereta di KM452 Lebuhraya Utara-Selatan (arah selatan), dekat Sungai Buloh awal pagi ini.

“Terdapat lapan mangsa terlibat. Dua disahkan meninggal dunia oleh pihak Kementerian Kesihatan, dua wanita cedera parah dan empat individu lagi cedera ringan,” katanya dalam kenyataan hari ini.


Sultan Selangor gesa SPRM jalankan siasatan menyeluruh berkaitan kes rasuah

Baginda juga berharap agar pelaku rasuah dihadapkan ke mahkamah dan jika disabit kesalahan, perlu dihukum dengan hukum berat sebagai mesej penolakan rakyat terhadap gejala rasuah.

Sultan Sharafuddin yang turut menzahirkan rasa kesal kerana masih ada penjawat awam dan pemimpin politik tidak jujur dalam melaksanakan amanah walaupun telah banyak kali diberi ingatan, bertitah bahawa baginda juga ada menerima laporan mengenai siasatan SPRM terhadap pemimpin politik berkaitan amalan rasuah dan penyalahgunaan kuasa.

“Beta mengingatkan sekali lagi bahawa Beta tidak mahu mendengar sebarang laporan tentang penglibatan mana-mana pegawai kerajaan dan pemimpin politik negeri Beta di dalam amalan rasuah ini.

“Perasuah tiada tempat dalam masyarakat dan perlu kita perangai habis-habisan,” titah baginda pada Istiadat Pembukaan Persidangan Penggal Keempat Dewan Undangan Negeri Selangor Ke-14, di sini hari ini.

Sultan Sharafuddin bertitah impian Selangor untuk menjadi negeri maju akan sukar dicapai andai kata ada pemimpin politik dan pegawai kerajaan berterusan mementingkan kuasa dan kedudukan serta menjadikan amalan rasuah sebagai budaya hidup dengan mengetepikan kepentingan rakyat dan tidak berusaha memajukan semula ekonomi negeri yang teruk terjejas akibat COVID-19.

“Beta bimbang, pada usia beta 75 tahun ini, beta tidak sempat untuk melihat Selangor menjadi sebuah negeri yang maju dan pesat membangun dengan segala kemudahan yang menjamin keselesaan rakyat seperti kita semua idamkan,” titah baginda.

Dalam pada itu, baginda turut menzahirkan ucapan penghargaan dan terima kasih atas pengorbanan dan komitmen semua petugas barisan hadapan khususnya doktor, jururawat dan kakitangan hospital yang bertungkus-lumus bekerja bagi memberi rawatan kepada pesakit COVID-19.

“Beta sangat menghargai semangat mereka yang tidak pernah luntur dalam melaksanakan tanggungjawab untuk memberi perkhidmatan terbaik kepada rakyat Beta,” titah baginda.


DUN Rim: Longkang baharu diharap kurangkan risiko banjir

RIM 9 April – Kerja menaik taraf longkang di Jalan Bunga Matahari Felda Kemendor yang sudah siap 100 peratus diharap dapat mengurangkan risiko kawasan penempatan berhampiran daripada dinaiki air.

Inisiatif hasil usaha Ahli Dewan Undangan Negeri (ADUN) Rim, Datuk Khaidhirah Abu Zahar itu dijalankan menerusi Projek Pembangunan Fizikal Fasa 1 Kawasan Dewan Undangan Negeri (DUN) Rim.

“Saya telah merangka beberapa Projek Pembangunan Fizikal Fasa 1 Kawasan DUN Rim. Syukur Alhamdulillah hari ini (5 April) kerja menaik taraf longkang di Jalan Bunga Matahari Felda Kemendor telah pun siap 100 peratus.

“Longkang ini bertujuan melancarkan sistem perparitan dan saliran, kemudahan baharu ini pastinya dapat mengelakkan bencana banjir daripada berlaku,” katanya menerusi hantaram Facebook rasminya 5 April lalu.